
UTRENIA (cu Canoanele de rugăciune) şi
SFÂNTA LITURGHIE a Sfântului Ioan Gură de Aur
din Duminica a 10-a după Rusalii
Sfântul Apostol Matia; Sfinții 10 Mucenici care au pătimit
pentru icoana lui Hristos; Ap. 1 Corinteni 4, 9-16; Ev. Matei 17,
14-23 (Vindecarea lunaticului); Glasul 1, Voscreasna 10;
9 august 2026

* după Octoihul Mare, ediţia 2023 şi Mineiul pe luna august, ediţia 2022
PREOTUL: Binecuvântat este Dumnezeul nostru, totdeauna, acum și pururea și în vecii vecilor!
STRANA: Amin! Slavă Ție, Dumnezeul nostru, slavă Ție!


Împărate ceresc, Mângâieto​rule, Duhul adevărului, Care pretutindeni ești și toate le ​plinești, Vistierul bunătăților și Dătătorule de viață, vino și Te sălășluiește întru noi, și ne curățește pe noi de toată întinăciunea și mântuiește, Bunule, sufletele noastre!


Sfinte Dumnezeule, Sfinte tare, Sfinte fără de moarte, miluiește-ne pe noi! (de trei ori, închinându-ne de fiecare dată)
Slavă Tatălui și Fiului și Sfântului Duh!

Şi acum și pururea și în vecii vecilor. Amin!


Preasfântă Treime, miluiește-ne pe noi! Doam​ne, curățește păcatele noastre! Stăpâne, iartă fărădelegile noastre! Sfinte, cercetează și vin​decă neputințele noas​tre, pentru numele Tău!


Doamne, miluiește! (de trei ori)
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!

Tatăl nostru, Care eşti în ceruri, sfinţească-se numele Tău! Vie Împărăţia Ta! Facă-se voia Ta, precum în cer, aşa şi pe pământ! Pâinea noastră cea spre ființă dă-ne-o nouă astăzi, şi ne iartă nouă greşelile noastre, precum şi noi iertăm greşiţilor noştri, şi nu ne duce pe noi în ispită, ci ne izbăveşte de cel viclean!

PREOTUL: Că a Ta este Împărăţia şi puterea şi slava, a Tatălui şi a Fiului şi a Sfântului Duh, acum şi pururea şi în vecii vecilor.

STRANA: Amin! Doamne, miluiește! (de 12 ori)
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!

Veniţi să ne închinăm Împăratului nostru Dumnezeu!


Veniţi să ne închinăm şi să cădem la Hristos, Împăratul nostru Dumnezeu!


Veniţi să ne închinăm şi să cădem la Însuşi Hristos, Împăratul şi Dumnezeul nostru! (închinându-ne de fiecare dată)
și se citesc cei doi psalmi

Psalmul 19

1. Auză-te Domnul în ziua necazului și să te apere numele Dumnezeului lui Iacob!


2. Trimită ție ajutor din locașul Său cel sfânt și din Sion să te sprijine pe tine!


3. Pomenească toată jertfa ta și arderea de tot a ta bineplăcută să-I fie!


4. Dea ție Domnul după inima ta și tot sfatul tău să-l plinească!


5. Bucura-ne-vom de mântuirea ta și întru numele Dumnezeului nostru ne vom mări. Plinească Domnul toate cererile tale!


6. Acum am cunoscut că a mântuit Domnul pe unsul Său, cu puterea dreptei Sale.


7. Îl va auzi pe dânsul din cerul cel sfânt al Lui.


8. Unii se laudă cu căruțele lor, alții cu caii lor, iar noi ne lăudăm cu numele Domnului Dumnezeului nostru.


9. Aceștia s-au împiedicat și au căzut, iar noi ne-am ridicat și ne-am îndreptat.


10. Doamne, mântuiește pe împăratul și ne auzi pe noi, în orice zi Te vom chema!

Psalmul 20

1. Doamne, întru puterea Ta se va veseli împăratul și întru mântuirea Ta se va bucura foarte.


2. După dorirea inimii lui i-ai dat lui și de voia buzelor lui nu l-ai lipsit pe el.


3. Că l-ai întâmpinat pe el cu binecuvântările bunătății, pus-ai pe capul lui cunună de piatră scumpă.


4. Viață a cerut de la Tine și i-ai dat lui lungime de zile în veacul veacului.


5. Mare este slava lui întru mântuirea Ta, slavă și mare cuviință vei pune peste el.


6. Că îi vei da lui binecuvântare în veacul veacului, îl vei veseli pe dânsul întru bucurie cu fața Ta.


7. Că împăratul nădăjduiește în Domnul și întru mila Celui Preaînalt nu se va clinti.


8. Află-se mâna Ta peste toți vrăjmașii Tăi, dreapta Ta să afle pe toți cei ce Te urăsc pe Tine!


9. Îi vei pune pe ei ca un cuptor de foc în vremea arătării Tale;


10. Domnul întru mânia Sa îi va tulbura pe ei şi-i va mânca pe ei focul.


11. Rodul lor de pe pământ îl vei pierde și sămânța lor dintre fiii oamenilor.


12. Că au gândit rele împotriva Ta, au cugetat sfaturi care nu vor putea să stea.


13. Că îi vei pune pe ei pe fugă și cu arcul Tău vei ținti capul lor.


14. Înalţă-Te, Doamne, întru tăria Ta, cânta-vom și vom lăuda puterile Tale!
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!


Sfinte Dumnezeule, Sfinte tare, Sfinte fără de moarte, miluieşte-ne pe noi! (de trei ori, închinându-ne de fiecare dată)
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!

Preasfântă Treime, miluieşte-ne pe noi! Doam​ne, curățește păcatele noastre! Stăpâne, iartă fărădelegile noastre! Sfinte, cercetează și vin​decă neputințele noas​tre, pentru numele Tău!

Doamne, miluieşte! (de trei ori)

Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!
Tatăl nostru, Care eşti în ceruri, sfinţească-se numele Tău! Vie Împărăţia Ta! Facă-se voia Ta, precum în cer, aşa şi pe pământ! Pâinea noastră cea spre ființă dă-ne-o nouă astăzi, şi ne iartă nouă greşelile noastre, precum şi noi iertăm greşiţilor noştri, şi nu ne duce pe noi în ispită, ci ne izbăveşte de cel viclean!

PREOTUL: Că a Ta este Împărăţia şi puterea şi slava, a Tatălui şi a Fiului şi a Sfântului Duh, acum şi pururea şi în vecii vecilor.

STRANA: Amin! Apoi cântă:

Troparul Sfintei Cruci - glasul 1

Mântuieşte, Doamne, poporul Tău şi binecuvintează moştenirea Ta! Biruinţă binecredincioşilor creştini asupra celui potrivnic dăruieşte și, cu Crucea Ta, păzeşte pe poporul Tău!

Slavă Tatălui şi Fiului şi Sfântului Duh!
Condacul Sfintei Cruci - glasul 4
Podobie: Cel ce Te-ai înălţat...

Cel ce Te-ai înălţat pe Cruce de bunăvoie, poporului Tău celui nou numit cu numele Tău, îndurările Tale dăruieşte-i, Hristoase Dumnezeule! Veseleşte cu puterea Ta pe binecredincioşii creștini, dăruindu-le lor biruinţă asupra celui potrivnic, având ajutorul Tău armă de pace, nebiruită biruinţă!

Și acum şi pururea şi în vecii vecilor. Amin!
Troparul Născătoarei de Dumnezeu – glasul 4

Ocrotitoare, neînfricată și neînfruntată, nu trece cu vederea, ceea ce esti bună, rugăciunile noastre, întru tot lăudată Născătoare de Dumnezeu! Întărește viața cea de obște a dreptslăvitorilor creștini! Mântuiește pe cei pe care i-ai rânduit să conducă și le dă lor biruință din cer, pentru că ai născut pe Dumnezeu, ceea ce ești una binecuvântată!


PREOTUL, cădind în fața Sfintei Mese, rostește:
Ectenia întreită scurtă

PREOTUL: Miluieşte-ne pe noi, Dumnezeule, după mare mila Ta, rugămu-ne Ție, auzi-ne și ne miluiește!


STRANA răspunde după fiecare cerere: Doamne, miluiește! (de trei ori)
PREOTUL: Încă ne rugăm pentru Preasfințitul Părintele nostru (Numele), episcopul (denumirea eparhiei), pentru sănătatea și mântuirea lui.

Încă ne rugăm pentru binecredinciosul popor român de pretutindeni, pentru conducătorii țării noastre, pentru mai marii orașelor și ai satelor și pentru iubitoarea de Hristos armată, pentru sănătatea și mântuirea lor.

Încă ne rugăm pentru toți frații noștri și pentru toți cucernicii și dreptslăvitorii creștini, pentru sănătatea și pentru mântuirea lor.

Că milostiv și iubitor de oameni Dumnezeu ești și Ție slavă înălțăm, Tatălui și Fiului și Sfântului Duh, acum și pururea și în vecii vecilor!


STRANA: Amin! Întru numele Domnului, binecuvintează, Părinte!

PREOTUL: Slavă Sfintei și Celei de o ființă și de viață făcătoarei și nedespărțitei Treimi, totdeauna, acum și pururea și în vecii vecilor!

STRANA: Amin!

Cei şase psalmi ai Utreniei (Hexapsalmul)

Slavă întru cei de sus lui Dumnezeu și pe pământ pace, între oameni bunăvoire! (de trei ori)

Doamne, buzele mele vei deschide și gura mea va vesti lauda Ta. (de două ori)
Psalmul 3

1. Doamne, cât s-au înmulțit cei ce mă necăjesc! Mulți se scoală asupra mea;


2. Mulți zic sufletului meu: „Nu este mântuire lui, întru Dumnezeul lui!“


3. Iar Tu, Doamne, sprijinitorul meu ești, slava mea și Cel ce înalți capul meu.


4. Cu glasul meu către Domnul am strigat și m-a auzit din muntele cel sfânt al Lui.


5. Eu m-am culcat și am adormit; sculatu-m-am, că Domnul mă va sprijini.


6. Nu mă voi teme de mii de popoare, care împrejur mă împresoară.


7. Scoală, Doamne, mântuieşte-mă, Dumnezeul meu!, că Tu ai bătut pe toți cei ce mă vrăjmășesc în deșert; dinții păcătoșilor ai zdrobit.


8. A Domnului este mântuirea și peste poporul Tău, binecuvântarea Ta.

Eu m-am culcat și am adormit; sculatu-m-am că Domnul mă va sprijini.

Psalmul 37

1. Doamne, nu cu mânia Ta să mă mustri pe mine, nici cu iuțimea Ta să mă cerți!


2. Că săgețile Tale s-au înfipt în mine și ai întărit peste mine mâna Ta.


3. Nu este vindecare în trupul meu de la fața mâniei Tale; nu este pace în oasele mele din pricina păcatelor mele.


4. Că fărădelegile mele au covârșit capul meu, ca o sarcină grea apăsat-au peste mine.


5. Umplutu-s-au de miros greu și au putrezit rănile mele, din pricina nebuniei mele.


6. Chinuitu-m-am și m-am gârbovit până în sfârșit, toată ziua mâhnindu-mă umblam.


7. Că șalele mele s-au umplut de ocări și nu este vindecare în trupul meu.


8. Necăjitu-m-am și m-am smerit foarte; răcnit-am din suspinarea inimii mele.


9. Doamne, înaintea Ta este toată dorirea mea și suspinul meu de la Tine nu s-a ascuns.


10. Inima mea s-a tulburat, părăsitu-m-a tăria mea și lumina ochilor mei și aceasta nu este cu mine.


11. Prietenii mei și vecinii mei în preajma mea s-au apropiat și au șezut; și cei de aproape ai mei departe au stat.


12. Și se sileau cei ce căutau sufletul meu și cei ce căutau cele rele mie grăiau deșertăciuni și vicleșuguri toată ziua cugetau.


13. Iar eu ca un surd nu auzeam și ca un mut ce nu-şi deschide gura sa.


14. Și m-am făcut ca un om ce nu aude și nu are în gura lui mustrări.


15. Că spre Tine, Doamne, am nădăjduit; Tu mă vei auzi, Doamne, Dumnezeul meu,


16. Că am zis, ca nu cumva să se bucure de mine vrăjmașii mei; și când s-au clătinat picioarele mele, împotriva mea s‑au semețit.


17. Că eu spre bătăi gata sunt și durerea mea înaintea mea este pururea.


18. Că fărădelegea mea eu o voi vesti și mă voi îngriji pentru păcatul meu;


19. Iar vrăjmașii mei trăiesc și s-au întărit mai mult decât mine și s-au înmulțit cei ce mă urăsc pe nedrept.


20. Cei ce îmi răsplătesc rele pentru bune mă defăimau, că urmam bunătatea.


21. Nu mă lăsa, Doamne Dumnezeul meu, nu Te depărta de la mine!


22. Ia aminte spre ajutorul meu, Doamne al mântuirii mele!

Nu mă lăsa, Doamne, Dumnezeul meu, nu te depărta de la mine. Ia aminte spre ajutorul meu, Doamne al mântuirii mele!

Psalmul 62

1. Dumnezeule, Dumnezeul meu, pe Tine Te caut dis-de-dimineață.


2. Însetat-a de Tine sufletul meu, suspinat-a după Tine trupul meu,


3. În pământ pustiu și neumblat și fără de apă. Așa în locul cel sfânt m-am arătat Ție, ca să văd puterea Ta și slava Ta.


4. Că mai bună este mila Ta decât viața; buzele mele Te vor lăuda.


5. Așa Te voi binecuvânta în viața mea și în numele Tău voi ridica mâinile mele.


6. Ca de seu și de grăsime să se sature sufletul meu și cu buze de bucurie Te va lăuda gura mea.


7. De mi-am adus aminte de Tine în așternutul meu, în dimineți am cugetat la Tine, că ai fost ajutorul meu


8. Și întru acoperământul aripilor Tale mă voi bucura. Lipitu-s-a sufletul meu de Tine și pe mine m-a sprijinit dreapta Ta.


9. Iar ei în deșert au căutat sufletul meu, intra-vor în cele mai de jos ale pământului; da-se-vor în mâinile sabiei, părți vulpilor vor fi.


10. Iar împăratul se va veseli de Dumnezeu; lăuda-se-va tot cel ce se jură întru El, că s-a astupat gura celor ce grăiesc nedreptăți.

În dimineți am cugetat la Tine, că ai fost ajutorul meu. Și întru acoperământul aripilor Tale mă voi bucura. Lipitu-s-a sufletul meu de Tine și pe mine m-a sprijinit Dreapta Ta.

Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!

Aliluia! Aliluia! Aliluia! Slavă Ție, Dumnezeule! (de trei ori)

Doamne, miluiește! (de trei ori)
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!

Psalmul 87

1. Doamne, Dumnezeul mântuirii mele, ziua am strigat și noaptea înaintea Ta.


2. Să ajungă înaintea Ta rugăciunea mea! Pleacă urechea Ta spre ruga mea, Doamne,


3. Că s-a umplut de rele sufletul meu și viața mea de iad s-a apropiat.


4. Socotit am fost cu cei ce se coboară în groapă; ajuns-am ca un om neajutorat, între cei morți slobod.


5. Ca niște oameni răniți ce dorm în mormânt, de care nu Ţi-ai mai adus aminte și care au fost lepădați de la mâna Ta.


6. Pusu-m-au în groapa cea mai de jos, întru cele întunecate și în umbra morții.


7. Asupra mea s-a întărit mânia Ta și toate valurile Tale le-ai adus spre mine.


8. Depărtat-ai pe cunoscuții mei de la mine, ajuns-am urâciune lor.


9. Închis am fost și n-am putut ieși. Ochii mei au slăbit de suferință.


10. Strigat-am către Tine, Doamne, toată ziua, întins-am către Tine mâinile mele.


11. Oare morților vei face minuni? Sau cei morți se vor scula și Te vor lăuda pe Tine?


12. Oare va spune cineva în mormânt mila Ta și adevărul Tău în locul pierzării?


13. Oare se vor cunoaște în întuneric minunile Tale și dreptatea Ta în pământ uitat?


14. Iar eu către Tine, Doamne, am strigat și dimineața rugăciunea mea Te va întâmpina.


15. Pentru ce, Doamne, lepezi sufletul meu și întorci fața Ta de la mine?


16. Sărac sunt eu și în osteneli din tinerețile mele, înălțat am fost, dar m-am smerit și m-am mâhnit.


17. Peste mine au trecut mâniile Tale și înfricoșările Tale m-au tulburat.


18. Înconjuratu-m-au ca apa toată ziua și m-au cuprins deodată.


19. Depărtat-ai de la mine pe prieten și pe vecin, iar pe cunoscuții mei din pricina ticăloșiei mele.

Doamne, Dumnezeul mântuirii mele, ziua am strigat și noaptea înaintea Ta. Să intre înaintea Ta rugăciunea mea; pleacă urechea Ta spre ruga Mea, Doamne!
Psalmul 102

1. Binecuvintează, suflete al meu, pe Domnul și toate cele dinlăuntrul meu, numele cel sfânt al Lui!


2. Binecuvintează, suflete al meu, pe Domnul și nu uita toate răsplătirile Lui:


3. Pe Cel ce curățește toate fărădelegile tale, pe Cel ce vindecă toate bolile tale;


4. Pe Cel ce izbăvește din stricăciune viața ta; pe Cel ce te încununează cu milă și cu îndurări;


5. Pe Cel ce umple de bunătăți dorirea ta; înnoi-se-vor ca ale vulturului tinerețile tale.


6. Cel ce face milostenie, Domnul, și judecată tuturor celor ce li se face strâmbătate.


7. Cunoscute a făcut căile Sale lui Moise, fiilor lui Israel voile Sale.


8. Îndurat și milostiv este Domnul, îndelung-răbdător și mult-milostiv.


9. Nu până în sfârșit se va iuți, nici în veac se va mânia.


10. Nu după păcatele noastre a făcut nouă, nici după fărădelegile noastre a răsplătit nouă,


11. ci cât este de departe cerul de pământ, atât este de mare mila Lui, spre cei ce se tem de El.


12. Pe cât sunt de departe răsăriturile de apusuri, depărtat-a de la noi fărădelegile noastre.


13. În ce chip miluiește tatăl pe fii, așa a miluit Domnul pe cei ce se tem de El.


14. Că El a cunoscut zidirea noastră, adusu-Şi-a aminte că țărână suntem.


15. Omul, ca iarba, zilele lui, ca floarea câmpului; așa va înflori.


16. Că duh a trecut printr-însul și nu va mai fi și nu se va mai cunoaște nici locul său.


17. Iar mila Domnului din veac în veac spre cei ce se tem de Dânsul,


18. Și dreptatea Lui spre fiii fiilor, spre cei ce păzesc legământul Lui


19. şi îşi aduc aminte de poruncile Lui, ca să le facă pe ele. Domnul în cer a gătit scaunul Său și împărăția Lui peste tot stăpânește.


20. Binecuvântați pe Domnul toți Îngerii Lui, cei tari la vârtute, care faceți cuvântul Lui și auziți glasul cuvintelor Lui!


21. Binecuvântați pe Domnul toate puterile Lui, slugile Lui, care faceți voia Lui!


22. Binecuvântați pe Domnul toate lucrurile Lui! În tot locul stăpânirii Lui, binecuvintează, suflete al meu, pe Domnul!

În tot locul stăpânirii Lui, binecuvintează, suflete al meu, pe Domnul!

Psalmul 142

1. Doamne, auzi rugăciunea mea, ascultă cererea mea, întru adevărul Tău; auzi-mă, întru dreptatea Ta!


2. Să nu intri la judecată cu robul Tău, că nimeni din cei vii nu-i drept înaintea Ta!


3. Vrăjmașul prigonește sufletul meu și viața mea o calcă în picioare; făcutu-m-a să locuiesc în întuneric ca morții cei din veacuri.


4. Mâhnit e duhul în mine și inima mea încremenită înlăuntrul meu.


5. Adusu-mi-am aminte de zilele cele de demult; cugetat-am la toate lucrurile Tale, la faptele mâinilor Tale m-am gândit.


6. Întins-am către Tine mâinile mele, sufletul meu însetat de Tine ca un pământ fără de apă.


7. Degrab auzi-mă, Doamne, că a slăbit duhul meu! Nu-ți întoarce fața Ta de la mine, ca să nu mă asemăn celor ce se coboară în groapă!


8. Fă să aud dimineața mila Ta, că la Tine mi-e nădejdea! Arată-mi calea pe care voi merge, că la Tine am ridicat sufletul meu!


9. Scapă-mă de vrăjmașii mei, că la Tine alerg, Doamne!


10. Învață-mă să fac voia Ta, că Tu ești Dumnezeul meu! Duhul Tău cel bun să mă povățuiască la pământul dreptății!


11. Pentru numele Tău, Doamne, dăruiește-mi viață! Întru dreptatea Ta scoate din necaz sufletul meu!


12. Fă bunătate de stârpește pe vrăjmașii mei și pierde pe toți cei ce necăjesc sufletul meu, că eu sunt robul Tău!

Auzi-mă, Doamne, întru dreptatea Ta! Să nu intri la judecată cu robul Tău!


Auzi-mă, Doamne, întru dreptatea Ta! Să nu intri la judecată cu robul Tău!

Duhul Tău cel bun să mă povățuiască la pământul dreptății!

Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!
Aliluia! Aliluia! Aliluia! Slavă Ție, Dumnezeule!
Aliluia! Aliluia! Aliluia! Slavă Ție, Dumnezeule!
Aliluia! Aliluia! Aliluia! Slavă Ție, Dumnezeul nostru, slavă Ție! (închinându-ne de fiecare dată)
Ectenia mare
PREOTUL: Cu pace, Domnului să ne rugăm!

STRANA răspunde după fiecare cerere: Doamne, miluiește!

PREOTUL: Pentru pacea de sus şi pentru mântuirea sufletelor noastre, Domnului să ne rugăm!

Pentru pacea a toată lumea, pentru buna stare a sfintelor lui Dumnezeu Biserici şi pentru unirea tuturor, Domnului să ne rugăm!

Pentru sfântă biserica aceasta şi pentru cei ce cu credinţă, cu evlavie şi cu frică de Dumnezeu intră în ea, Domnului să ne rugăm!

Pentru Preasfinţitul Părintele nostru (Numele), episcopul (denumirea eparhiei), pentru cinstita preoţime şi cea întru Hristos diaconime, pentru tot clerul şi poporul, Domnului să ne rugăm!

Pentru binecredinciosul popor român de pretutindeni, pentru conducătorii ţării noastre, pentru mai marii orașelor și ai satelor și pentru iubitoarea de Hristos armată, Domnului să ne rugăm!

Pentru sfânt locaşul acesta, ţara aceasta şi pentru toate oraşele şi satele şi pentru cei ce cu credinţă locuiesc în ele, Domnului să ne rugăm!

Pentru buna întocmire a văzduhului, pentru îmbelşugarea roadelor pământului şi pentru vremuri paşnice, Domnului să ne rugăm!

Pentru cei ce călătoresc pe uscat, pe ape şi prin aer, pentru cei bolnavi, pentru cei ce se ostenesc, pentru cei robiţi şi pentru mântuirea lor, Domnului să ne rugăm!

(Aici se pot pune cereri pentru diferite trebuinţe, care sunt tipărite la sfârşitul Liturghierului)

Pentru ca să fim izbăviţi noi, de tot necazul, mânia, primejdia şi nevoia, Domnului să ne rugăm!

Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!

PREOTUL: Că Ţie se cuvine toată slava, cinstea şi închinăciunea, Tatălui şi Fiului şi Sfântului Duh, acum şi pururea şi în vecii vecilor.

STRANA: Amin!
Glasul 1

Stih: Mărturisiți-vă Domnului că este bun, că în veac este mila Lui!


Dumnezeu este Domnul şi S-a arătat nouă; bine este cuvântat Cel ce vine întru numele Domnului! 


Stih: Înconjurând m-au înconjurat şi în numele Domnului i-am înfrânt pe ei.

Dumnezeu este Domnul şi S-a arătat nouă; bine este cuvântat Cel ce vine întru numele Domnului!

Stih: Nu voi muri, ci voi fi viu şi voi povesti lucrurile Domnului.

Dumnezeu este Domnul şi S-a arătat nouă; bine este cuvântat Cel ce vine întru numele Domnului!

Stih: Piatra pe care au nesocotit-o ziditorii, aceasta a ajuns în capul unghiului. De la Domnul s-a făcut aceasta şi este lucru minunat întru ochii noştri.

Dumnezeu este Domnul şi S-a arătat nouă; bine este cuvântat Cel ce vine întru numele Domnului!
Troparul Învierii - glasul 1

Piatra fiind pecetluită de iudei şi ostaşii străjuind preacurat trupul Tău, înviat-ai a treia zi, Mântuitorule, dăruind lumii viaţă. Pentru aceasta, puterile cerurilor strigau Ţie, Dătătorule de viaţă: Slavă Învierii Tale, Hristoase; slavă Împărăţiei Tale; slavă rânduielii Tale, Unule, Iubitorule de oameni! (de două ori)
Slavă Tatălui şi Fiului şi Sfântului Duh!

Troparul Sfântului Apostol Matia – glasul 3
Sfinte Apostole Matia, roagă pe Milostivul Dumnezeu ca să dea iertare de greşeli sufletelor noastre!
Şi acum şi pururea şi în vecii vecilor. Amin!
Troparul Praznicului Schimbării la Faţă - glasul 7
Schimbatu-Te-ai la Faţă în munte, Hristoase Dumnezeule, arătând ucenicilor Tăi Slava Ta, pe cât li se putea. Strălucească şi nouă, păcătoşilor, lumina Ta cea pururea fiitoare, pentru rugăciunile Născătoarei de Dumnezeu, Dătătorule de lumină, slavă Ţie!
Ectenia mică
PREOTUL: Iară și iară, cu pace, Domnului să ne rugăm!

STRANA: Doamne, miluiește!
PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău.

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!
PREOTU: Că a Ta este stăpânirea și a Ta este împărăția și puterea și slava, a Tatălui şi a Fiului şi a Sfântului Duh, acum şi pururea şi în vecii vecilor!


STRANA: Amin!
Primul rând de Sedelne ale glasului 1, din Octoih
Sedealna Învierii
Podobia: Mormântul Tău, Mântuitorule...

Mormântul Tău, Mântuitorule, ostaşii străjuindu-l, morţi s-au făcut de strălucirea Îngerului ce s-a arătat, care a vestit femeilor Învierea. Pe Tine Te slăvim, Pierzătorul stricăciunii; la Tine cădem, Cel ce ai înviat din mormânt, la unul Dumnezeul nostru.

Slavă Tatălui şi Fiului şi Sfântului Duh!
Altă Sedealnă a Învierii
Podobia: Mormântul Tău, Mântuitorule...

Pe Cruce fiind pironit de voie, Îndurate, în mormânt fiind pus ca un mort, Dătătorule de viaţă, stăpânirea morţii ai zdrobit cu moartea Ta, Puternice; că de Tine s-au cutremurat portarii iadului; Tu împreună ai înviat pe morţii cei din veac, ca un Iubitor de oameni.

Şi acum şi pururea şi în vecii vecilor. Amin!
Sedealna Născătoarei de Dumnezeu
Podobia: Mormântul Tău, Mântuitorule...

Maică a lui Dumnezeu pe tine te ştim toți, cei ce cu dragoste alergăm la a ta bunătate, care şi după naştere te-ai arătat fecioară cu adevărat. Pe tine te avem ocrotitoare, noi, păcătoşii; pe tine izbăvire în ispite te-am câștigat, singura cu totul fără prihană.
Ectenia mică
PREOTUL: Iară și iară, cu pace, Domnului să ne rugăm!

STRANA: Doamne, miluiește!
PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!
PREOTUL: Că bun și iubitor de oameni Dumnezeu ești și Ție slavă înălțăm, Tatălui şi Fiului şi Sfântului Duh, acum şi pururea şi în vecii vecilor!

STRANA: Amin!
Al doilea rând de Sedelne ale glasului 1, din Octoih
Sedealna Învierii
Podobia: Piatra fiind pecetluită...

Femeile dis-de-dimineață au venit la mormânt şi, vedere îngerească văzând, s-au cutremurat. Mormântul a strălucit viaţă, minunea le-a înspăimântat pe ele. Pentru aceasta, mergând, au vestit ucenicilor Învierea. Iadul l-a prădat Hristos, ca Cel ce este singur tare şi puternic; şi pe cei căzuți i-a ridicat pe toți, frica osândirii dezlegând cu puterea Crucii.

Slavă Tatălui şi Fiului şi Sfântului Duh.

Altă Sedealnă a Învierii
Podobia: Piatra fiind pecetluită...

Pe Cruce fiind pironit, Viaţa tuturor, şi între morţi fiind socotit Tu, Domnul cel fără de moarte, înviat-ai a treia zi, Mântuitorule, şi ai ridicat pe Adam din stricăciune. Pentru aceasta, puterile cerurilor strigau Ţie, Dătătorule de viaţă: Slavă Pătimirilor Tale, Hristoase! Slavă Învierii Tale! Slavă smereniei Tale, unule Iubitorule de oameni!
Şi acum şi pururea şi în vecii vecilor. Amin!
Sedealna Născătoarei de Dumnezeu
Podobia: Mormântul Tău, Mântuitorule...

Marie, ceea ce eşti cinstit lăcaş al Stăpânului, ridică-ne pe noi, cei căzuţi în prăpastia cumplitei deznădăjduiri și a greşelilor şi a necazurilor, că tu ești mântuire și ajutătoare a păcătoșilor, ocrotitoare tare şi mântuiești pe robii tăi.
Binecuvântările Învierii (de obicei, pe glasul 5)

Binecuvântat  ești, Doamne, învaţă-ne pe noi îndreptările Tale!

Soborul îngeresc s-a mirat, văzându-Te pe Tine între cei morţi socotit fiind și puterea morţii surpând, Mântuitorule, şi împreună cu Tine pe Adam ridicându-l, şi din iad pe toţi slobozindu-i.


Binecuvântat  ești, Doamne, învaţă-ne pe noi îndreptările Tale!

Pentru ce miruri, din milostivire, cu lacrimi amestecaţi, o uceniţelor? Îngerul, cel ce a strălucit la mormânt a zis mironosiţelor: Vedeţi voi groapa şi înţelegeţi că Mântuitorul a înviat din mormânt!


Binecuvântat  ești, Doamne, învaţă-ne pe noi îndreptările Tale!

Foarte de dimineaţă mironosiţele au alergat la mormântul Tău, tânguindu-se; dar înaintea lor a stat Îngerul şi a zis: Vremea tânguirii a încetat, nu mai plângeţi, ci Apostolilor spuneţi Învierea!


Binecuvântat  ești, Doamne, învaţă-ne pe noi îndreptările Tale!

Mironosiţele femei, cu miruri venind la groapa Ta, Mântuitorule, plângeau; iar Îngerul către ele a grăit, zicând: De ce socotiţi pe Cel viu cu cei morţi? Căci, ca un Dumnezeu, a înviat din mormânt.

Slavă Tatălui şi Fiului şi Sfântului Duh!

Închinămu-ne Tatălui şi Fiului Acestuia şi Duhului celui Sfânt, Sfintei Treimi întru o fiinţă, cu Serafimii grăind: Sfânt, Sfânt, Sfânt eşti, Doamne!
Şi acum şi pururea şi în vecii vecilor. Amin!

Pe Dătătorul de viaţă născându-L, Fecioară, de păcat pe Adam l-ai mântuit; şi bucurie Evei în locul întristării i-ai dăruit, şi pe cei căzuţi din viaţă i-a îndreptat la aceeaşi Cel ce S-a întrupat din tine, Dumnezeu şi om.


Aliluia! Aliluia! Aliluia! Slavă Ţie, Dumnezeule! (de trei ori)

Ectenia mică
PREOTUL: Iară și iară, cu pace, Domnului să ne rugăm!

STRANA: Doamne, miluiește!
PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!
PREOTUL: Că S-a binecuvântat numele Tău și s-a preaslăvit Împărăția Ta, a Tatălui şi a Fiului şi a Sfântului Duh, acum şi pururea şi în vecii vecilor!


STRANA: Amin!
Ipacoi al glasului 1, din Octoih

Pocăinţa tâlharului raiul a dobândit, iar plângerea mironosiţelor bucurie a vestit, că ai înviat, Hristoase Dumnezeule, dăruind lumii mare milă.
Antifoanele glasului 1 din Octoih
Antifonul 1 

Când sunt necăjit, auzi durerile mele, Doamne, către Tine strig!


Pustnicilor, celor ce sunt departe de lumea cea deşartă, neîncetată le este dorirea după Dumnezeu.
Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!

Sfântului Duh cinstire şi slăvire împreună se cuvine, ca şi Tatălui şi Fiului; pentru aceasta, să cântăm o stăpânire a Treimii!

Antifonul 2

La munţii legilor Tale m-ai înălţat; cu fapte bune luminează-mă, Dumnezeule, ca să Te laud pe Tine!

Cu mâna Ta cea dreaptă luându-mă Tu, Cuvântule, fereşte-mă, păzeşte-mă, ca să nu mă ardă focul păcatului!
Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!

Prin Sfântul Duh toată făptura se înnoieşte, întorcându-se la starea cea dintâi; că întocmai puternic este cu Tatăl şi cu Cuvântul.
Antifonul 3

De cei ce mi-au zis mie: să mergem în casa Domnului, veselitu-mi-s-a duhul şi mi s-a bucurat inima!

În casa lui David va fi frică mare; că acolo, scaunele punându-se, vor fi judecate toate seminţiile şi limbile pământului.

Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!

Sfântului Duh cinste, închinare, slavă şi putere se cuvine să-I aducem, ca şi Tatălui şi Fiului; că Unime este Treimea după fire, iar nu după feţe. (… lung)

PREOTUL:  Înțelepciune! Să luăm aminte!
STRANA cântă: Prochimenul glasului 1, din Octoih

Acum Mă voi scula, zice Domnul, le voi aduce lor mântuirea și le voi vorbi pe față. (Psalmul 11, 5)
Stih:  Cuvintele Domnului sunt cuvinte curate, argint lămurit în foc. (Psalmul 11, 6)

Acum Mă voi scula, zice Domnul, le voi aduce lor mântuirea și le voi vorbi pe față.


Acum Mă voi scula, zice Domnul, le voi aduce lor mântuirea și le voi vorbi pe față.

PREOTUL: Domnului să ne rugăm!

STRANA: Doamne, miluiește!

PREOTUL: Că sfânt eşti Dumnezeul nostru și întru Sfinți Te odihnești și Ție slavă înălțăm, Tatălui și Fiului și Sfântului Duh, acum și pururea și în vecii vecilor.


STRANA: Amin! Și cântă pe glasul 1:

Toată suflarea să laude pe Domnul! (de două ori) 


Suflarea toată şi toată făptura să laude sfânt numele Domnului, pe Domnul!

PREOTUL: Şi pentru ca să ne învrednicim noi a asculta Sfânta Evanghelie, pe Domnul Dumnezeul nostru să-L rugăm!

STRANA: Doamne, miluieşte! (de trei ori)
PREOTUL: Înţelepciune! Drepţi! Să ascultăm Sfânta Evanghelie! Pace tuturor!

STRANA: Şi duhului tău!

PREOTUL: Din Sfânta Evanghelie de la Ioan, citire.

STRANA, închinându-se: Slavă Ţie, Doamne, slavă Ţie!
PREOTUL: Să luăm aminte. Şi citeşte Evanghelia a 10-a Învierii, Ioan, XXI, 1-14:
În vremea aceea, sculându-se din morţi, Iisus s-a arătat ucenicilor Săi la marea Tiberiadei; şi iată cum S-a arătat: erau împreună Simon Petru şi Toma, numit Geamănul, şi Natanail, cel din Cana Galileii, şi fiii lui Zevedeu şi alţi doi din ucenicii Lui. A zis către ei Simon Petru: mă duc să prind peşte. Ceilalţi i-au răspuns: mergem şi noi împreună cu tine. Şi au ieşit şi s-au suit în corabie, dar în noaptea aceea n-au prins nimic. Iar când s-a făcut dimineaţă, Iisus a stat la ţărmul mării, dar ucenicii nu ştiau că este Iisus. Deci i-a întrebat Iisus: fiilor, nu cumva aveţi ceva de mâncare? Ei I-au răspuns: n-avem. Iar Dânsul le-a zis: aruncaţi mreaja de-a dreapta corăbiei şi veţi afla. Deci au aruncat-o şi nu mai puteau s-o tragă de mulţime a peştilor. Atunci ucenicul acela pe care îl iubea Iisus a zis lui Petru: Domnul este! Iar Simon Petru, auzind că este Domnul, şi-a luat haina, căci era dezbrăcat, şi s-a aruncat în apă. Iar ceilalţi ucenici au venit cu corabia, trăgând mreaja cu peşti, căci nu erau departe de pământ, decât ca la două sute de coţi. Dar când au ieşit la ţărm, au văzut acolo jăratec întins şi peşte pus deasupra, şi pâine. Iisus le-a zis: aduceţi din peştele pe care l-aţi prins acum. S-a suit Simon Petru în corabie şi a tras la uscat mreaja plină cu o sută cincizeci şi trei de peşti mari; şi atâţia fiind, totuşi mreaja nu s-a rupt. Iisus a zis către ei: veniţi de prânziţi. Şi nimeni din ucenici nu cuteza să-L întrebe: cine eşti Tu?, ştiind că este Domnul. Deci S-a apropiat Iisus şi a luat pâinea şi le-a dat-o lor, asemenea şi peştele. Aceasta este, acum, a treia oară, când S-a arătat Iisus ucenicilor Săi, după ce S-a sculat din morţi.
STRANA: Slavă Ţie, Doamne, slavă Ţie! După care citeşte:
Învierea lui Hristos văzând, să ne închinăm Sfântului Domn Iisus, Celui singur fără de păcat! Crucii Tale ne închinăm, Hristoase, şi Sfântă învierea Ta o lăudăm şi o slăvim! Că Tu eşti Dumnezeul nostru, afară de Tine pe altul nu ştim, numele Tău numim. Veniţi, toţi credincioşii, să ne închinăm Sfintei Învieri a lui Hristos, că, iată, a venit prin Cruce bucurie la toată lumea! Totdeauna binecuvântând pe Domnul, lăudăm Învierea Lui, că răstignire răbdând pentru noi, cu moartea pe moarte a stricat.

Psalmul 50
1. Miluieşte-mă, Dumnezeule, după mare mila Ta

2. și, după mulţimea îndurărilor Tale, şterge fărădelegea mea!

3. Spală-mă întru totul de fărădelegea mea şi de păcatul meu mă curăţeşte!

4. Că fărădelegea mea eu o cunosc şi păcatul meu înaintea mea este pururea.
5. Ţie Unuia am greşit şi rău înaintea Ta am făcut, aşa încât drept eşti Tu întru cuvintele Tale şi biruitor când vei judeca Tu.

6. Că, iată, întru fărădelegi m-am zămislit şi în păcate m-a născut maica mea.

7. Că, iată, adevărul ai iubit; cele nearătate şi cele ascunse ale înţelepciunii Tale mi-ai arătat mie.

8. Stropi-mă-vei cu isop şi mă voi curăţi; spăla-mă-vei, şi mai mult decât zăpada mă voi albi.

9. Auzului meu vei da bucurie şi veselie; bucura-se-vor oasele cele smerite.

10. Întoarce faţa Ta de către păcatele mele, şi toate fărădelegile mele şterge-le!

11. Inimă curată zideşte întru mine, Dumnezeule şi Duh drept înnoieşte întru cele dinăuntru ale mele!

12. Nu mă lepăda de la faţa Ta, şi Duhul Tău cel Sfânt nu-L lua de la mine!

13. Dă-mi iarăși bucuria mântuirii Tale, şi cu duh stăpânitor mă întăreşte!

14. Învăţa-voi pe cei fără de lege căile Tale, şi cei necredincioşi la Tine se vor întoarce.

15. Izbăveşte-mă de vărsarea de sânge, Dumnezeule, Dumnezeul mântuirii mele; bucura-se-va limba mea de dreptatea Ta!

16. Doamne, buzele mele vei deschide, şi gura mea va vesti lauda Ta.

17. Că, de ai fi voit jertfă, Ţi-aş fi dat; arderile de tot nu le vei binevoi.

18. Jertfa lui Dumnezeu: duhul umilit; inima înfrântă şi smerită Dumnezeu nu o va urgisi.

19. Fă bine, Doamne, întru bunăvoirea Ta, Sionului, şi să se zidească zidurile Ierusalimului!

20. Atunci vei binevoi jertfa dreptăţii, prinosul şi arderile de tot; atunci vor pune pe altarul Tău viţei.
Glasul 2
Slavă Tatălui şi Fiului şi Sfântului Duh!

Pentru rugăciunile Apostolilor Tăi, Milostive, curăţeşte mulţimea greşelilor noastre!

Şi acum şi pururea şi în vecii vecilor. Amin!

Pentru rugăciunile Născătoarei de Dumnezeu, Milostive, curăţeşte mulţimea greşelilor noastre!

Stihul - glasul 6
Miluieşte-ne, Dumnezeule, după mare mila Ta şi după mulţimea îndurărilor Tale, curăţeşte fărădelegile noastre! (Psalmul 50, 1-2)
Stihira - glasul 6
Înviind Iisus din mormânt, precum a zis mai înainte, ne-a dăruit nouă viaţă veşnică şi mare milă.

PREOTUL: Cu mila şi cu îndurările și cu iubirea de oameni ale Unuia născut Fiului Tău, cu care ești binecuvântat, împreună cu Preasfântul și bunul și de viață făcătorul Tău Duh, acum și pururea și în vecii vecilor!

STRANA: Amin!

Canoanele de rugăciune
pe 14: al Învierii din Octoih, cu Irmosul, pe 4, Canonul întâi al Praznicului Înălţării Domnului, pe 4 şi al Sfântului Apostol Matia, pe 6. Catavasiile: „Cetele lui Israel...“
Cântarea I
Canonul Învierii din Octoih
Irmos - glasul 1

Dreapta Ta cea purtătoare de biruință, cu dumnezeiască cuviinţă, întru tărie s-a preaslăvit. Că aceasta, Nemuritorule, ca o puternică a toate, pe potrivnici a zdrobit, făcând israelitenilor cale nouă prin adânc.


Stih: Slavă, Doamne, sfintei Învierii Tale!

Cel ce, cu mâinile cele preacurate, m-ai făcut la început din ţărână, cu lucrare dumnezeiască, mâinile Ţi-ai întins pe Cruce, chemând din pământ iarăşi trupul meu cel stricat, pe care l-ai luat din Fecioară.


Stih: Slavă, Doamne, sfintei Învierii Tale!

Moarte ai răbdat pentru mine şi sufletul Ţi-ai dat morţii, Cel ce, cu insuflare dumnezeiască, suflet înlăuntru mi-ai pus. Dar, dezlegându-mă din legăturile cele veşnice şi împreună cu Iona înviindu-mă, cu nestricăciune m-ai preamărit.


Stih: Preasfântă Născătoare de Dumnezeu, miluieşte-ne pe noi!

Bucură-te, izvorul Darului! Bucură-te, scară şi uşă cerească! Bucură-te, sfeşnic şi amforă de aur şi munte netăiat, care ai născut lumii pe Hristos, Dătătorul de viaţă.
Canonul întâi al Praznicului
Stih: Slavă Ţie, Dumnezeul nostru, slavă Ţie!
Grăind Hristos cuvintele vieţii, despre dumnezeiasca Împărăţie, către ucenici a zis: pe Tatăl să-L cunoaşteţi întru Mine, ca Unul care străluceşte cu lumină neapropiată, cu bucurie cântând: să cântăm Dumnezeului nostru, că S-a preaslăvit!

Stih: Slavă Ţie, Dumnezeul nostru, slavă Ţie!
Cu puterea neamurilor vă veţi îmbrăca, prieteni ucenici, şi minunaţi vă veţi face în bogăţia lor, că vă veţi umple de slavă; că Mă voi arăta, mai luminat decât soarele strălucind, întru bucurie cântând voi: Să cântăm Dumnezeului nostru, că S-a preaslăvit!

Stih: Slavă Ţie, Dumnezeul nostru, slavă Ţie!
Astăzi Hristos pe Muntele Taborului strălucind luminos cu dumnezeiasca rază, precum a făgăduit ucenicilor, Şi-a descoperit chipul şi, umplându-se ei de strălucire dumnezeiască, purtătoare de lumină, cu bucurie au cântat: Să cântăm Dumnezeului nostru, că S-a preaslăvit!
Canonul Sfântului Apostol Matia
Stih: Sfinte Apostole Matia, roagă-te lui Dumnezeu pentru noi!
Mie, celui ce cu laude cânt prăznuirea ta cea purtătoare de lumină, Matia, roagă-te să mi se dea din cer Raza mântuirii!

Stih: Sfinte Apostole Matia, roagă-te lui Dumnezeu pentru noi!
Fără mijlocire vorbind cu Lumina cea mare, Care S-a făcut una cu noi, te-ai arătat, mare soare, Apostole, vrednicule de minune.
Slavă Tatălui şi Fiului şi Sfântului Duh!
Supunându-te Legilor Stăpânului, fericite, cu mreaja limbii tale ai vânat marginile din adâncul necunoştinţei.
Şi acum şi pururea şi în vecii vecilor. Amin!
Cuvântul cel dumnezeiesc, pentru bunătate voind a Se Întrupa din pântecele tău, Maică Fecioară, mă mântuieşte pe mine, tot omul, Preacurată!
Cântarea 1 (Catavasia) - glasul 4
Cetele lui Israel, cu picioare neudate trecând Marea Roşie şi adâncul cel umed, pe căpeteniile călăreţilor vrăjmaşi văzându-i în aceasta cufundaţi, cu bucurie cântau: Să cântăm Dumnezeului nostru, că S-a preaslăvit!
Cântarea a 3-a
Canonul Învierii din Octoih
Irmos - glasul 1

Cel ce singur ştii neputinţa fiinţei omeneşti şi, prin milostivire, ai îmbrăcat chipul ei, încinge-mă cu putere de sus ca să strig Ţie: Sfântă este Biserica cea însufleţită a slavei Tale celei preacurate, Iubitorule de oameni!


Stih: Slavă, Doamne, sfintei Învierii Tale!

Dumnezeul meu fiind, Bunule, pe mine cel căzut m-ai miluit; şi a Te pogorî la mine ai binevoit, înălţându-mă prin răstignire, ca să strig Ţie: Sfânt este Domnul slavei, Cel fără asemănare întru bunătate!


Stih: Slavă, Doamne, sfintei Învierii Tale!

Viaţă ipostatnică fiind, Hristoase, şi întru mine, cel stricat, ca un Dumnezeu milostiv îmbrăcându-Te, în ţărâna morţii pogorându-Te. Stăpâne, ai sfărâmat stricăciunea şi, a treia zi înviind, pe morţi întru nestricăciune i-ai îmbrăcat.


Stih: Preasfântă Născătoare de Dumnezeu, miluieşte-ne pe noi!


Pe Dumnezeu în pântece zămislind, Fecioară, prin Duhul cel Preasfânt, ai rămas nevătămată. Că rugul care ardea şi nu se mistuia pe tine te-a vestit mai înainte lămurit lui Moise legiuitorul, pe ceea ce ai primit pe Focul cel neacoperit.
Canonul întâi al Praznicului
Stih: Slavă Ţie, Dumnezeul nostru, Slavă Ţie!
În Adam îmbrăcându-Te tot, Hristoase, firea cea înnegrită de demult, schimbând-o, ai luminat-o şi, cu schimbarea chipului Tău, ai îndumnezeit-o.

Stih: Slavă Ţie, Dumnezeul nostru, slavă Ţie!
Cel ce a povăţuit pe Israel de demult în pustie, prin stâlp în chipul focului şi prin nor, astăzi în Muntele Taborului, în chip negrăit, a strălucit Hristos întru lumină.
Canonul Sfântului Apostol Matia
Stih: Sfinte Apostole Matia, roagă-te lui Dumnezeu pentru noi!
Împuternicindu-te, înţelepte, cu voia cea începătoare de viaţă, ai izbutit, cu ajutorul harului, să răpeşti şi să robeşti prăzile puternicului vrăjmaş.
Stih: Sfinte Apostole Matia, roagă-te lui Dumnezeu pentru noi!
Iubind pe Învăţătorul şi slujind voinţei Lui celei Atotfăcătoare, izbăveşte de înşelăciune pe oameni, vrednicule de minune.
Slavă Tatălui şi Fiului şi Sfântului Duh!
Pe tine, cel ce împlineşti sfânta ceată a ucenicilor cea cu numărul de doisprezece, Duhul cel atotfăcător te-a ales, de Dumnezeu grăitorule.
Şi acum şi pururea şi în vecii vecilor. Amin!
Avându-te ajutătoare şi ocrotitoare, nu mă spăimântez de năvălirile vrăjmaşilor, ci şi biruiesc cetele lor, Preacurată.
Cântarea a 3-a (Catavasia) - glasul 4
Arcul celor puternici a slăbit şi cei neputincioşi s-au încins cu putere; pentru aceasta, s-a întărit întru Domnul inima mea. (... lung)
Ectenia mică
PREOTUL: Iară și iară, cu pace, Domnului să ne rugăm!

STRANA: Doamne, miluiește!
PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!
PREOTUL: Că Tu ești Dumnezeul nostru și Ție slavă înălțăm, Tatălui şi Fiului şiSfântului Duh, acum şi pururea şi în vecii vecilor!


STRANA: Amin!
Condacul Praznicului Schimbării la Faţă - glasul 7

În munte Te-ai schimbat la față și, pe cât au putut ucenicii Tăi, au văzut slava Ta, Hristoase Dumnezeule, pentru ca, atunci când Te vor vedea răstignit, să înțeleagă că Pătimirea Ta este de bunăvoie și să propovăduiască lumii că Tu ești cu adevărat Raza Tatălui.

      Icos (se citeşte)

Sculați-vă, cei leneși, nu rămâneți totdeauna zăcând pe jos și uitându-vă la pământ, ci înălțați gândurile sufletului vostru, și vă ridicați la înălțimea dumnezeieștii suiri! Să alergăm la Petru și la fiii lui Zevedei, și împreună cu dânșii să mergem pe Muntele Taborului, ca să vedem acolo slava Dumnezeului nostru și să auzim glasul pe care ei l-au auzit de sus şi au propovăduit Raza Tatălui!
Condacul Sfântului Apostol Matia - glasul 4
Podobie: Arătatu-Te-ai astăzi...
Ca un soare cu raze luminoase, în toată lumea ieşind vestirea ta, a luminat, cu harul, Biserica dintre neamuri, purtătorule de minuni, Matia, Apostole.
Icos (se citeşte)

Învăţându-te sfintele cuvinte, Ucenice al Cuvântului, ai făcut fii ai luminii pe cei cufundaţi cumplit în necunoştinţa cea de demult; şi, întinzând în adâncurile cunoştinţei cinstitul şi sfinţitul tău năvod, ai prins neamurile cele ascultătoare. Şi, arând cu dumnezeiescul plug gândurile lor cele înţelenite prin înşelăciune şi uscate de văpaia mulţimii de zei, cu rourarea doxologiei celei luminate, pe cei ce erau fiii mâniei, i-ai făcut fiii lui Dumnezeu, Matia Apostole.
Sedealna Sfântului Apostol Matia – glasul 8
Podobie: Pe Înţelepciunea şi Cuvântul...

Cu strălucirile cuvintelor tale dumnezeieşti, ai ars înşelăciunea celor vicleni şi ai luminat pe credincioşi spre a cânta venirea în trup a Stăpânului tuturor şi ai râvnit Pătimirii Lui celei dumnezeieşti. Pentru aceasta, adunându-ne, cu veselie săvârşim sfinţită pomenirea ta, şi cu un glas strigăm ţie: Matia Apostole, roagă-te lui Hristos Dumnezeu să dăruiască iertare de greşeli celor ce cu dragoste prăznuiesc sfântă pomenirea ta! (de două ori) 
Slavă Tatălui şi Fiului şi Sfântului Duh!
Şi acum şi pururea şi în vecii vecilor. Amin!
Sedealna Praznicului Schimbării la Faţă – glasul 4
Podobie: Cel ce Te-ai Înălţat...
Suindu-Te cu ucenicii în munte şi întru slava Tatălui strălucind, Moise şi Ilie au stat împreună înaintea Ta; că Legea şi Prorocii ca lui Dumnezeu Îţi slujesc, iar Tatăl, mărturisind a Ta stare firească de Fiu, Te-a şi numit pe Tine Fiu. Pe Acela Îl lăudăm împreună cu Tine şi cu Duhul Sfânt.
Cântarea a 4-a
Canonul Învierii din Octoih
Irmos - glasul 1

Ca pe un munte umbrit cu darul cel dumnezeiesc privindu-te Avacum, cu ochii cei de mai înainte văzători, a prorocit pe Sfântul lui Israel, Care avea să Se nască din tine spre mântuirea şi înnoirea noastră.


Stih: Slavă, Doamne, sfintei Învierii Tale!

Cine este Mântuitorul acesta, Care vine din Edom, purtând cunună de spini, cu haină într-o sită, pe lemn fiind spânzurat? Sfântul lui Israel este Acesta, spre mântuirea şi înnoirea noastră.


Stih: Slavă, Doamne, sfintei Învierii Tale!

Vedeţi, voi cei nesupuşi, şi vă ruşinaţi, că Cel pe Care voi, prin întunecarea minţii, L-aţi cerut de la Pilat ca să-L răstigniţi pe cruce, ca pe un făcător de rele, Acela, dezlegând puterea morţii, cu cuviinţă dumnezeiască a înviat din mormânt.


Stih: Preasfântă Născătoare de Dumnezeu, miluieşte-ne pe noi!


Pom al vieţii te ştim pe tine, Fecioară, că n-a răsărit din tine rodul mâncării aducător de moarte oamenilor, ci dulceaţa vieţii celei veşnice, spre mântuirea noastră, a celor ce te lăudăm pe tine.
Canonul întâi al Praznicului
Stih: Slavă Ţie, Dumnezeul nostru, slavă Ţie!


Legea însemnând-o cu scriere în Sinai, Hristoase Dumnezeule, în nor, în foc, în ceaţă şi în vifor Te-ai arătat purtat. Slavă puterii Tale, Doamne!


Stih: Slavă Ţie, Dumnezeul nostru, slavă Ţie!

Ca să adevereşti slăvită rânduiala întrupării Tale, Hristoase Dumnezeule, Cel ce eşti mai înainte de veci, Tu acelaşi, punând în nor suirea Ta, negrăit ai strălucit în Tabor.


Stih: Slavă Ţie, Dumnezeul nostru, slavă Ţie!

Împreună grăind au stat înaintea Ta, Stăpâne Hristoase, ca nişte slugi, aceia cu care ai vorbit în pară de foc, şi în negură şi în vânt subţire. Slavă puterii Tale, Doamne!


Stih: Slavă Ţie, Dumnezeul nostru, slavă Ţie!

Vestit-au sfărşitul Tău prin Cruce aceia care erau de faţă în Tabor: Moise, cel ce Te-a văzut de demult în foc şi în rug, şi Ilie, cel ce s-a înălţat în car de foc, Hristoase.
Canonul Sfântului Apostol Matia
Stih: Sfinte Apostole Matia, roagă-te lui Dumnezeu pentru noi!
O Fire, o Împărăţie şi o Domnie a Dumnezeirii vestind, preafericite, ai vânat adunările limbilor.
Stih: Sfinte Apostole Matia, roagă-te lui Dumnezeu pentru noi!
Adusu-te-a Domnul la marea vieţii ca pe un cal ce tulbură apele cele amare ale mulţimii de zei.
Slavă Tatălui şi Fiului şi Sfântului Duh!
Cu cuvântul cel dumnezeiesc ai arat inimile cele înţelenite şi ai făcut să strălucească dreapta credinţă şi cunoştinţa adevărului.
Şi acum şi pururea şi în vecii vecilor. Amin!
Ceea ce eşti odorul fecioriei şi locaşul Firii celei neîncăpute, luminează sufletul meu cel întunecat cu multe patimi!
Cântarea a 4-a (Catavasia) - glasul 4

Auzit-am slăvită rânduiala Ta, Hristoase Dumnezeule, că Te-ai născut din Fecioară ca să mântuieşti din rătăcire pe cei ce cântă Ţie: Slavă puterii Tale, Doamne!
Cântarea a 5-a
Canonul Învierii din Octoih
Irmos - glasul 1

Cel ce ai luminat cu strălucirea venirii Tale, Hristoase, şi ai umplut de bucurie cu Crucea Ta marginile lumii, luminează, cu lumina cunoştinţei Tale celei dumnezeieşti, inimile celor ce Te laudă cu dreaptă credinţă!


Stih: Slavă, Doamne, sfintei Învierii Tale!

Pe Păstorul cel mare al oilor şi Domnul, iudeii pe lemnul Crucii L-au omorât. Dar El, ca pe nişte oi, pe cei morţi în iad îngropaţi, de stăpânia morţii i-a mântuit.


Stih: Slavă, Doamne, sfintei Învierii Tale!

Cu Crucea Ta, Mântuitorul meu, binevestind pacea şi propovăduind celor robiţi iertarea, pe cel ce stăpânea l-ai ruşinat, Hristoase, arătându-l gol şi sărac prin scularea Ta cea dumnezeiască.


Stih: Preasfântă Născătoare de Dumnezeu, miluieşte-ne pe noi!


Nu trece cu vederea cererile celor ce se roagă cu credinţă ceea ce eşti cu totul lăudată, ci primeşte-le şi du-le Fiului tău, Preacurată, lui Dumnezeu, singurul Făcător de bine, că pe tine te-am câştigat ocrotitoare!
Canonul întâi al Praznicului
Stih: Slavă Ţie, Dumnezeul nostru, slavă Ţie!

Înaintea feţei Tale s-au plecat timpurile anului; că şi lumina, strălucirea cea pe sus umblătoare, soarele, a venit sub picioarele Tale, Hristoase, când ai binevoit a-Ţi schimba chipul cel omenesc.


Stih: Slavă Ţie, Dumnezeul nostru, slavă Ţie!

Iată, Mântuitorul Hristos! strigau Moise şi Ilie în auzul ucenicilor celor aleşi în sfântul munte al Taborului; pe Acesta L-am vestit de demult că este Dumnezeu!


Stih: Slavă Ţie, Dumnezeul nostru, slavă Ţie!

Firea cea neschimbătoare a Dumnezeirii, care este în Sine fără materie, amestecându-se cu cea omenească şi arătându-Şi Apostolilor lumina, negrăit a strălucit.


Stih: Slavă Ţie, Dumnezeul nostru, slavă Ţie!

Pe tine, Strălucirea cea pururea fiitoare, când Te-au văzut strălucind în slava părintească ucenicii, Hristoase, strigau Ţie: Întru lumina Ta, îndreptează căile noastre!
Canonul Sfântului Apostol Matia
Stih: Sfinte Apostole Matia, roagă-te lui Dumnezeu pentru noi!
Via cea adevărată te-a întins ca pe o viţă mult-roditoare pe tine, care lucrezi strugurele cel ce scoate vinul cel mântuitor, pe care cei cuprinşi de necunoştinţă bându-l, fericite, au lepădat beţia înşelăciunii.
Stih: Sfinte Apostole Matia, roagă-te lui Dumnezeu pentru noi!
Grăitorule de taine, Matia Apostole, arătatu-te-ai împlinind ceata cea fericită a celor doisprezece ucenici, din care vânzătorul, ridicându-şi călcâiul asupra lui Hristos şi lepădându-se pe sine, şi-a dobândit sugrumarea cea amară.
Slavă Tatălui şi Fiului şi Sfântului Duh!
Sare dumnezeiască ai fost pus în lume, fericite Apostole; iar, prin învăţăturile cele dulci, ai curăţit putreziciunea înşelăciunii, ai alungat bolile şi ai izgonit neputinţele sufletelor şi ale trupurilor, prealăudate Matia.
Şi acum şi pururea şi în vecii vecilor. Amin!
Prin preacurată naşterea ta, dumnezeiască Mireasă, de hainele cele urâte şi de omorârea cea de demult a fost dezbrăcat Adam, Fecioară, şi a fost îmbrăcat cu veşmânt cu adevărat sfânt, care nicidecum nu se întinează de patimi.
Cântarea a 5-a (Catavasia) - glasul 4

Cel ce ai brăzdat cu lumină adâncul cel întâi zidit, precum în lumină Te laudă pe Tine lucrurile ca pe Ziditorul, Hristoase, în lumina Ta, îndreptează căile noastre!
Cântarea a 6-a
Canonul Învierii din Octoih
Irmos - glasul 1

Înconjuratu-ne-a pe noi adâncul cel mai de jos, şi nu este izbăvitor; socotiţi am fost ca nişte oi de junghiere. Mântuieşte pe poporul Tău, Dumnezeul nostru, că Tu eşti celor neputincioşi tărie şi îndreptare.


Stih: Slavă, Doamne, sfintei Învierii Tale!

Prin căderea celui întâi zidit, Doamne, cumplit ne-am rănit; dar ne-am vindecat cu rana Ta, cu care Te-ai rănit pentru noi, Hristoase; că Tu eşti celor neputincioşi tărie şi îndreptare.


Stih: Slavă, Doamne, sfintei Învierii Tale!

Din iad ne-ai scos pe noi, Doamne, supunând pe chitul cel atotmâncător, Preaputernice, cu puterea Ta nimicind puterea lui: că Tu eşti viaţa şi lumina şi învierea.


Stih: Preasfântă Născătoare de Dumnezeu, miluieşte-ne pe noi!


Se bucură întru tine, Fecioară preacurată, strămoşii neamului, că prin tine au dobândit din nou raiul pe care îl pierduseră prin neascultare; că tu curată eşti şi mai înainte de naştere, şi după naştere.
Canonul întâi al Praznicului
Stih: Slavă Ţie, Dumnezeul nostru, slavă Ţie!

Lumină mai luminoasă decât razele soarelui în Tabor strălucind Hristos, ne-a luminat pe noi.


Stih: Slavă Ţie, Dumnezeul nostru, slavă Ţie!

Suindu-Te în Muntele Taborului Te-ai schimbat la faţă, Hristoase, şi toată înşelăciunea ai întunecat-o, lumină strălucind.


Stih: Slavă Ţie, Dumnezeul nostru, slavă Ţie!

Pe Tine Dumnezeu cunoscându-Te slăviţii Apostoli în Tabor, Hristoase, minunându-se, şi-au plecat genunchii.
Canonul Sfântului Apostol Matia
Stih: Sfinte Apostole Matia, roagă-te lui Dumnezeu pentru noi!
Îndumnezeindu-te cu unirea cea dumnezeiască, te-ai făcut dumnezeu după dar; şi, primind de la Dumnezeu raze, ca întâia lucrare, ai luminat pe credincioşi, iar pământul l-ai curăţit de negura idolilor.
Slavă Tatălui şi Fiului şi Sfântului Duh!
Iată ţie, ucenicului, ţi se dă toată prorocia Sfinţilor Proroci; că te-ai făcut însuţi văzător şi slujitor, Matia, următor şi Apostol al Celui ce de demult a fost vestit.
Şi acum şi pururea şi în vecii vecilor. Amin!
Noi, credincioşii, te numim pe tine, Fecioară, sfinţire înţelegătoare şi curăţie neatinsă, sfeşnic de aur şi masă însufleţită, care ai purtat Pâinea Vieţii.
Cântarea a 6-a (Catavasia) – glasul 4
Când m-am necăjit, am strigat către Domnul şi m-a auzit Dumnezeul mântuirii mele. (...lung)
Ectenia mică
PREOTUL: Iară și iară, cu pace, Domnului să ne rugăm!

STRANA: Doamne, miluiește!
PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!
PREOTUL: Că Tu eşti împăratul păcii şi Mântuitorul sufletelor noastre şi Ţie slavă înălţăm: Tatălui şi Fiului şi Sfântului Duh, acum şi pururea şi în vecii vecilor!
STRANA: Amin!
Condacul Învierii glasului 1 din Octoih

Înviat-ai ca un Dumnezeu din mormânt întru slavă, și lumea împreună ai înviat-o; pentru aceea, firea omenească Te laudă ca pe un Dumnezeu; moartea a pierit și Adam dănțuiește, Stăpâne; iar Eva, fiind izbăvită acum din legături, se bucură, strigând: Tu ești, Hristoase, Cel ce ai dat tuturor Învierea!

Icosul Învierii glasului 1 din Octoih (se citește)

Pe Cel ce a înviat a treia zi să-L lăudăm, ca pe Dumnezeu atotputernic, Care a zdrobit porţile iadului şi i-a ridicat din mormânt pe cei din veac; pe Cel ce S-a arătat mironosiţelor, precum a binevoit, zicând lor, celor dintâi: Bucuraţi-vă!, și Apostolilor bucurie vestindu-le, ca un singur Dătător de viaţă. Drept aceea, femeile, cu credinţă, binevestesc ucenicilor semne de biruinţă, iadul suspină şi moartea se tânguieşte, iar lumea se veseleşte, şi toţi împreună se bucură, că Tu, Hristoase, ai dat tuturor Învierea.
Sinaxar

În această zi, pomenirea Sfântului Apostol Matia, a Sfinţilor 10 Mucenici, care au mărturisit pentru sfânta icoană a Mântuitorului şi Dumnezeului nostru Iisus Hristos de la Poarta de aramă din Constantinopol şi anume: Iulian, Marchian, Ioan, Iacov, Alexie, Dimitrie, Fotie, Petru, Leontie şi Maria Patricia, a Sfântului Mucenic Antonin, care în foc s-a săvârşit, a Cuviosului Părintelui nostru Psoe, care s-a săvârşit în timp ce se ruga, şi a aflării icoanei celei nefăcute de mână de om şi cinstite, din Camuliane, a cărei povestire a fost scrisă de cel între Sfinţi Părintele nostru Grigorie, episcopul Nisei. Pentru ale lor sfinte rugăciuni, Doamne, miluieşte-ne şi ne mântuieşte pe noi, amin!

Cântarea a 7-a
Canonul Învierii din Octoih
Irmos - glasul 1

Cuptor duhovnicesc te gândim noi credincioşii, Născătoare de Dumnezeu; că precum Cel Preaînalt a mântuit pe cei trei tineri, aşa şi pe mine, omul întreg, în pântecele tău m-a înnoit Dumnezeul părinţilor, Cel lăudat şi preaslăvit.


Stih: Slavă, Doamne, sfintei Învierii Tale!

Înfricoşatu-s-a pământul, soarele a pălit şi lumina s-a întunecat; ruptu-s-a catapeteasma cea dumnezeiască a templului şi pietrele s-au despicat, că pe Cruce a fost răstignit Cel drept, Dumnezeul părinţilor, Cel lăudat şi preaslăvit.


Stih: Slavă, Doamne, sfintei Învierii Tale!

Tu, fiind ca unul fără de ajutor şi rănit între cei morţi, de voie, după firea noastră, Cel ce eşti preaînălţat, pe toţi i-ai liberat şi, cu mână puternică, împreună i-ai înviat, Dumnezeul părinţilor, Cel lăudat şi preaslăvit.


Stih: Preasfântă Născătoare de Dumnezeu, miluieşte-ne pe noi!


Bucură-te, izvorul apei de viaţă veşnică, bucură-te, rai al desfătării! Bucură-te, zidul celor credincioşi, bucură-te, ceea ce eşti neispitită de nuntă! Bucură-te, bucuria a toată lumea, prin care ne-a răsărit nouă Dumnezeul părinţilor, Cel lăudat şi preaslăvit!
Canonul întâi al Praznicului
Stih: Slavă Ţie, Dumnezeul nostru, slavă Ţie!
Luminaţi fiind în Muntele Taborului cu lumina slavei celei neapropiate, Apostolii, Hristoase, au grăit: Dumnezeul părinţilor noştri, binecuvântat eşti!

Stih: Slavă Ţie, Dumnezeul nostru, slavă Ţie!
De suflarea dumnezeiescului glas, de norul cel răcoritor şi de raza Ta, Hristoase, îndulcindu-se Apostolii, au cântat: Dumnezeul părinţilor noştri, binecuvântat eşti!

Stih: Slavă Ţie, Dumnezeul nostru, slavă Ţie!
Când Te-a văzut Petru pe Tine, Hristoase, în lumină neapropiată strălucind în Muntele Taborului, a grăit: Dumnezeul părinţilor noştri, binecuvântat eşti!

Stih: Slavă Ţie, Dumnezeul nostru, slavă Ţie!
Cu Hristos, Începătorul vieţii, fiind fiii lui Zevedeu, când a arătat El lumina chipului Său, ei au cântat: Dumnezeul părinţilor noştri, binecuvântat eşti!
Canonul Sfântului Apostol Matia
Stih: Sfinte Apostole Matia, roagă-te lui Dumnezeu pentru noi!
Cu măiestria înţelepciunii cuvintelor tale, slăvite, ai uscat revărsarea înşelăciunii şi, cu pârâul desfătării, ai adăpat pe cei ce cu credinţă cântă: Dumnezeule, binecuvântat eşti!
Slavă Tatălui şi Fiului şi Sfântului Duh!
Măiestriile vrăjmaşului au slăbit prin preaputernica tărie a lui Dumnezeu; şi în faţa călătoriei tale, Apostole, munţii şi dealurile necredinţei s-au sfărâmat.
Şi acum şi pururea şi în vecii vecilor. Amin!
Iată, Fecioara, despre care a vorbit marele Isaia, prin Duhul a zămislit pe Dumnezeu în pântece şi-L naşte. Aceluia Îi cântăm: Doamne, Dumnezeule, binecuvântat eşti!
Cântarea a 7-a (Catavasia) - glasul 4
Tinerii lui Avraam oarecând, în Babilon, văpaia cuptorului au călcat-o, cu laude cântând: Dumnezeul părinţilor noştri, binecuvântat eşti!
Cântarea a 8-a
Canonul Învierii din Octoih
Irmos - glasul 1

În cuptor tinerii lui Israel, ca într-o topitoare, cu podoaba dreptei credinţe, mai curat decât aurul au strălucit, grăind: Binecuvântaţi, toate lucrurile Domnului, pe Domnul, lăudaţi-L şi-L preaînălţaţi întru toţi vecii!


Stih: Slavă, Doamne, sfintei Învierii Tale!

Cel ce cu voia toate le faci şi le prefaci, Care ai schimbat umbra morţii în viaţa de veci, cu patima Ta, Cuvinte al lui Dumnezeu, pe Tine, neîncetat toate lucrurile, ca pe Domnul, Te lăudăm şi Te preaînălţăm întru toţi vecii.


Stih: Slavă, Doamne, sfintei Învierii Tale!

Tu ai adus prăpăd şi suferinţă în porţile şi în temniţele iadului, Hristoase, înviind din mormânt a treia zi. Pe Tine, neîncetat toate lucrurile, ca pe Domnul Te laudă şi Te preaînalţă întru toţi vecii.


Stih: Preasfântă Născătoare de Dumnezeu, miluieşte-ne pe noi!


Pe ceea ce fără de sămânţă şi mai presus de fire a născut, din fulgerul cel dumnezeiesc, pe Hristos mărgăritarul cel de mult preţ, să o lăudăm, grăind: Binecuvântaţi, lucrurile Domnului, pe Domnul, lăudaţi-L şi-L preaînălţaţi întru toţi vecii!
Canonul întâi al Praznicului
Stih: Slavă Ţie, Dumnezeul nostru, slavă Ţie!
Cel ce toate le poartă cu bunăvoinţă, Hristos, cu preacuratele Sale picioare S-a suit în Muntele Taborului; acolo, mai mult decât raza soarelui strălucind cu faţa Sa, pe cei mai aleşi din Legea Veche şi din Legea harului i-a arătat, cântând: Binecuvântaţi, toate lucrurile Domnului, pe Domnul!

Stih: Slavă Ţie, Dumnezeul nostru, slavă Ţie!

În slava cea neapropiată arătându-Se negrăit în Muntele Taborului, Lumina cea necuprinsă şi neapusă, Raza Tatălui, și luminând făptura, i-a îndumnezeit pe oamenii cei ce cântă: Binecuvântaţi, toate lucrurile Domnului, pe Domnul!

Stih: Slavă Ţie, Dumnezeul nostru, slavă Ţie!
Cu sfinţită cuviinţă stând Moise şi Ilie în Muntele Taborului, şi Chipul dumnezeiescului Ipostas luminat văzându-L, pe Hristos în părinteasca slavă strălucind, cântau: Binecuvântaţi, toate lucrurile Domnului, pe Domnul!

Stih: Slavă Ţie, Dumnezeul nostru, slavă Ţie!
Pentru dumnezeiasca vedere cea din nor s-a preamărit oarecând faţa lui Moise; iar Hristos cu lumina şi cu slava ca şi cu o haină Se îmbracă, pentru că, Însuşi fiind făcătorul luminii, luminează pe cei ce cântă: Binecuvântaţi, toate lucrurile Domnului, pe Domnul!
Canonul Sfântului Apostol Matia
Stih: Sfinte Apostole Matia, roagă-te lui Dumnezeu pentru noi!
Făcându-te gură a lui Dumnezeu, ai răpit, înţelepte, din gâtlejul omorâtorului de oameni, pe cei pe care îi înghiţise şi îi făcuse mâncare a răutăţii sale; şi, prin baia naşterii de a doua, i-ai adus Domnului pe aceştia care neîncetat cântă: Popoare, preaînălţaţi pe Hristos întru toţi vecii!

Stih: Sfinte Apostole Matia, roagă-te lui Dumnezeu pentru noi!
Făcându-te căruţă Cuvântului lui Dumnezeu, ai sfărâmat osiile înşelăciunii şi carele răutăţii; iar stâlpii şi altarele idolilor, cu dumnezeiască putere, din rădăcină le-ai surpat; şi ai făcut biserici Treimii pe cei ce cântă: Popoare, preaînălţaţi pe Hristos întru toţi vecii!
Binecuvântăm pe Tatăl, pe Fiul și pe Sfântul Duh, Domnul!
Matia preaînţeleptul s-a arătat cer cuvântător, care vesteşte slava cea negrăită a lui Dumnezeu Unul-Născut, fulger al harului, vânător al celor rătăciţi, sfeşnic al luminoasei raze dumnezeieşti, tăinuitor al celor negrăite. Pe acesta întru veselie cu un glas să-l lăudăm!
Şi acum şi pururea şi în vecii vecilor. Amin!
Mai presus de fire ai zămislit şi mai presus de cuvânt L-ai născut pe Ziditorul firii omeneşti, pe Cel ce S-a făcut om şi nu S-a despărţit de Tatăl, Stăpână curată. Aceluia Îi cântă toată făptura: Tineri, binecuvântaţi, preoţi, lăudaţi, popoare, preaînălţaţi pe Hristos întru toţi vecii!
Cântarea a 8-a (Catavasia) – glasul 4
Stih: Să lăudăm, să binecuvântăm şi să ne închinăm Domnului cântându-I şi preaînălţăndu-L întru toţi vecii!
Tinerii în Babilon, cu dumnezeiască râvnă fiind aprinşi, îngrozirea tiranului şi a văpăii bărbăteşte au călcat-o şi, în mijlocul focului fiind aruncaţi, rourându-se, cântau: Binecuvântaţi, toate lucrurile Domnului, pe Domnul! (...lung)
PREOTUL: Pe Născătoarea de Dumnezeu și Maica Luminii întru cântări cinstind-o, să o slăvim!
STRANA cântă pe glasul Catavasiilor:
Cântarea Maicii Domnului - glasul 4
Stih 1: Mărește, sufletul meu pe Domnul şi s-a bucurat duhul meu de Dumnezeu, Mântuitorul meu!
Se cântă după fiecare Stih: Ceea ce eşti mai cinstită decât Heruvimii şi mai slăvită fără de asemănare decât Serafimii, care, fără stricăciune pe Dumnezeu-Cuvântul ai născut, pe tine, cea cu adevărat Născătoare de Dumnezeu, te mărim!
Stih 2: Că a căutat spre smerenia roabei Sale, că, iată, de acum mă vor ferici toate neamurile.
Stih 3: Că mi-a făcut mie mărire Cel puternic, și sfânt este numele Lui şi mila Lui în neam și în neam, spre cei ce se tem de El.

Stih 4: Făcut-a tărie cu braţul Său Domnul, risipit-a pe cei mândri cu cugetul inimii lor.
Stih 5: Pogorât-a pe cei puternici de pe scaune şi a înălţat pe cei smeriţi, pe cei flămânzi i-a umplut de bunătăţi şi pe cei bogaţi i-a scos afară deşerţi.

Stih 6: A sprijinit pe Israel, sluga Sa, ca să pomenească mila, precum a grăit către părinţii noştri, lui Avraam şi seminţiei lui până în veac.
Ceea ce eşti mai cinstită decât Heruvimii şi mai slăvită fără de asemănare decât Serafimii, care, fără stricăciune pe Dumnezeu-Cuvântul ai născut, pe tine, cea cu adevărat Născătoare de Dumnezeu, te mărim!
Cântarea a 9-a
Canonul Învierii din Octoih
Irmos - glasul 1

Închipuirea naşterii tale celei curate a arătat-o rugul cel ce ardea cu foc, dar nu se mistuia. Şi acum te rugăm să stingi văpaia ispitelor cea năpustită asupra noastră, ca neîncetat să te mărim pe tine, Născătoare de Dumnezeu.


Stih: Slavă, Doamne, sfintei Învierii Tale!

O, cum Soborul cel fără de lege şi nesupus şi urzind cele rele, pe tâlharul cel ucigaş şi vinovat l-a socotit drept, iar pe Cel drept pe lemn L-a osândit, pe Domnul slavei, pe Care, după vrednicie, Îl slăvim.

Stih: Slavă, Doamne, sfintei Învierii Tale!

Mântuitorule, Mielule cel fără prihană, Care ai ridicat păcatul lumii, pe Tine, Cel ce ai înviat a treia zi, Te slăvim împreună cu Tatăl şi cu Dumnezeiescul Tău Duh. Şi, ca pe Domnul slavei lăudându-Te, Te slăvim.


Stih: Preasfântă Născătoare de Dumnezeu, miluieşte-ne pe noi!


Mântuieşte, Doamne, pe poporul Tău pe care l-ai câştigat cu scump sângele Tău, tărie credincioşilor dăruind asupra diavolului şi dând pace Bisericilor Tale, Iubitorule de oameni, pentru rugăciunile Născătoarei de Dumnezeu.
Canonul întâi al Praznicului
Stih: Măreşte, sufletul meu, pe Domnul, Cel ce S-a schimbat la Faţă în Muntele Taborului!
Spăimântaţi fiind de acea nouă revărsare de lumină, dar îndată luminându-se, ucenicii au privit unul către altul şi, jos la pământ căzând, Ţie, Stăpânului tuturor, s-au închinat.

Stih: Măreşte, sufletul meu, pe Domnul, Cel ce S-a schimbat la Faţă în Muntele Taborului!
Glas de Dumnezeu rostit din nor s-a auzit, întărind minunea, că Tatăl luminilor grăia către Apostoli: Acesta este Fiul Meu cel iubit, pe Acesta să-L ascultaţi!

Stih: Măreşte, sufletul meu, pe Domnul, Cel ce S-a schimbat la Faţă în Muntele Taborului!
Lucruri noi şi uimitoare văzând şi glasul părintesc auzind în Tabor, slujitorii Cuvântului strigau: Pecetea Chipului celui dintâi, Acesta este Mântuitorul nostru!

Stih: Măreşte, sufletul meu, pe Domnul, Cel ce S-a schimbat la Faţă în Muntele Taborului!
Cel ce eşti Icoana neschimbată a Celui ce este, Pecetea nemişcată şi nestricată, Fiul, Cuvântul, Înţelepciunea, Braţul şi Puterea dreptei Celui Preaînalt, pe Tine Te lăudăm, cu Tatăl şi cu Duhul!
Canonul Sfântului Apostol Matia
Stih: Sfinte Apostole Matia, roagă-te lui Dumnezeu pentru noi!
Prieten te-a numit pe tine Mântuitorul, ca pe unul ce slujeai poruncilor Lui, Apostole fericite, şi moştenitor al Împărăţiei Sale; iar la înfricoşătoarea zi ce va să fie împreună-şezător, Matia preaînţelepte, împlinirea douăsprezecimii ucenicilor.
Stih: Sfinte Apostole Matia, roagă-te lui Dumnezeu pentru noi!
Trecând cu ajutorul Crucii marea vieţii cea tulbure, ai ajuns la limanul odihnei şi la dorirea cea desăvârşită, fericite. Iar acum, bucurându-te, stai înaintea Iubitorului de oameni, împreună cu ceata Apostolilor, rugându-te pentru noi.
Slavă Tatălui şi Fiului şi Sfântului Duh!
Arătatu-s-a limba ta, înţelepte, sfeşnic adevărat cu raze de aur, cu lumina Duhului cea strălucitoare arzând învăţăturile cele rele şi stingând focul cel străin, şi strălucind lumină celor ce dormeau în întunericul necunoştinţei.
Şi acum şi pururea şi în vecii vecilor. Amin!
Tu singură între femei, Mireasă a lui Dumnezeu, ai făcut să înceteze blestemul celor întâi-zidiţi, că ai născut cuprins în trup pe Cel necuprins şi ai înnoit hotarele firii; iar, cu mijlocirea ta cea preamărită, ai unit cele ce mai înainte erau despărţite.
Preasfântă Născătoare de Dumnezeu, miluieşte-ne pe noi!
Cântarea a 9-a (Catavasia) – glasul 4
Naşterea ta nestricată s-a arătat; Dumnezeu din coapsele tale a ieşit şi S-a arătat purtător de trup pe pământ şi cu oamenii a vieţuit; pentru aceasta, pe tine, Născătoare de Dumnezeu, toţi te mărim! (…lung)
Ectenia mică
PREOTUL: Iară și iară, cu pace, Domnului să ne rugăm!

STRANA: Doamne, miluiește!
PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!
PREOTUL: Că pe Tine Te laudă toate Puterile cereşti şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!
STRANA: Amin! Apoi, de obicei pe glasul al 2-lea:
Sfânt este Domnul Dumnezeul nostru! (de trei ori)
Înălţaţi pe Domnul Dumnezeul nostru şi vă închinaţi aşternutului picioarelor Lui (o închinăciune), că sfânt este!
Luminândele
Luminânda a 10-a, a Învierii - glasul 2
Marea Tiberiadei, pe Natanael și cu Petru, împreună cu fiii lui Zevedei și cu alți doi și pe Toma i-a avut de demult la pescuire; care, după porunca lui Hristos, de-a dreapta aruncând mrejele, au scos mulțime de pești. Pe Care Petru cunoscându-L, a înotat către Dânsul. Cărora, a treia oară arătându-Se, le-a arătat și pâine și pește pe cărbuni.
Slavă Tatălui și Fiului și Sfântului Duh!
Luminânda Sfântului Apostol Matia - glasul 2
Podobie: Cu ucenicii să ne suim...
Iuda cel nelegiuit prin însăşi alegerea minţii sale s-a rupt, ticălosul, din ceata cea dumnezeiască a celor doisprezece Sfinţi Apostoli. Iar, prin alegere rânduită de Dumnezeu, în locul lui a fost adus Matia cel prealăudat, ca un ucenic şi Apostol al lui Hristos, care a luminat tot pământul cu dogmele Sfintei Treimi.
Şi acum şi pururea şi în vecii vecilor. Amin!
Luminânda Praznicului Schimbării la Faţă – glasul 3

Cuvinte, Cel ce ești lumină neschimbată a Tatălui luminii celui nenăscut, în lumina Ta, arătată astăzi în Tabor, am văzut Lumină pe Tatăl, Lumină şi pe Duhul, Care aduce la lumină toată făptura.
Laudele
Stihirile Laudelor Învierii glasului 1

Stih: Toată suflarea să laude pe Domnul! Lăudaţi pe Domnul din ceruri, lăudaţi-L pe El întru cele înalte! Ţie se cuvine cântare, Dumnezeule. (Psalmul 148, 1)

Stih: Lăudaţi-L pe El toţi Îngerii Lui, lăudaţi-L pe El toate puterile Lui! Ţie se cuvine cântare, Dumnezeule. (Psalmul 148, 2)
Stih: Ca să facă între dânşii judecată scrisă; slava aceasta este a tuturor Cuvioșilor săi. (Psalmul 149, 9)
Lăudăm, Hristoase, Pătimirea Ta cea mântuitoare şi slăvim Învierea Ta!
Stih: Lăudaţi pe Dumnezeu întru Sfinţii Lui, lăudaţi-L pe El întru tăria puterii Lui! (Psalmul 150, 1)
 Cel ce răstignire ai răbdat şi moartea ai stricat şi ai înviat din morţi, împacă viaţa noastră, Doamne, ca un singur atotputernic!
Stih: Lăudaţi-L pe El întru puterile Lui, lăudaţi-L pe El după mulţimea slavei Lui! (Psalmul 150, 2)
Cel ce iadul ai prădat şi pe om l-ai înviat cu Învierea Ta, Hristoase, învredniceşte-ne pe noi cu inimă curată să Te lăudăm şi să Te slăvim!
Stih: Scoală-te, Doamne, întru odihna Ta, Tu şi chivotul sfinţirii Tale! (Psalmul 131, 8)
Pogorârea Ta cea cu dumnezeiască cuviinţă slăvind-o, Te lăudăm pe Tine, Hristoase! Născutu-Te-ai din Fecioară, şi nedespărţit ai fost de Tatăl; pătimit-ai ca un om, şi de voie ai răbdat răstignire; înviat-ai din mormânt, ca dintr-o cămară ieşind, ca să mântuieşti lumea. Doamne, slavă Ţie!
Stihirile de laudă ale Sfântului Apostol Matia – glasul 4 
Podobie: Ca pe un viteaz...
Lăudaţi-L pe El în timpane şi în horă, lăudaţi-L pe El în strune şi în organe! (Psalmul 150, 4)
Cu undiţa harului, din adâncul deşertăciunii, pe oameni i-ai tras, vrednicule de minune, supunându-te, Matia voii Învăţătorului, Cel ce a luminat cu totul înţelegerea ta şi te-a arătat Apostol şi cinstit dumnezeiesc glăsuitor al Dumnezeirii Lui celei de neajuns, preafericite.
Lăudaţi-L pe El în chimvale bine-răsunătoare, lăudaţi-L pe El în chimvale de strigare! Toată suflarea să laude pe Domnul! (Psalmul 150, 5-6)

Cu strălucirea Duhului, care S-a pogorât peste tine în chip de foc şi te-a făcut, fericite, dumnezeiască sălăşluire, degrab ai alungat întunericul necredinţei şi lumea ai luminat prin strălucirea înţeleptelor tale cuvinte, de taine grăitorule, podoaba Apostolilor, văzătorule al lui Hristos, fericite. 
Stih: În tot pământul a ieşit vestirea lor şi la marginile lumii cuvintele lor! (Psalmul 18, 4)
Cu fulgerele propovăduirii, luminând pe cei ce şedeau în întunericul închinării la idoli, mărite, i-ai arătat, prin credinţă, fii ai Stăpânului Dumnezeu. Aceluia ai râvnit, iar Pătimirilor, morţii şi slavei Lui te-ai făcut moştenitor, ca un înţelept, dumnezeiesc glăsuitor şi ucenic al Adevărului.
Stih: Cerurile spun slava lui Dumnezeu şi facerea mâinilor Lui o vesteşte tăria! (Psalmul 18, 1)
Glasul 2: Părăsind cele pământeşti, ai urmat lui Hristos şi, însemnat fiind prin insuflarea Sfântului Duh, ai fost trimis la neamurile cele pierdute, ca să întorci pe oameni la lumina dumnezeieştii cunoştinţe, Apostole Matia. Şi, sfârşindu-ţi nevoinţele dumnezeieştilor tale chinuri celor de multe feluri, sufletul tău l-ai dat lui Hristos, pe Care roagă-L, preafericite, să ne dăruiască mare milă!
Slavă Tatălui şi Fiului şi  Sfântului Duh!
Stihira Evangheliei a 10-a, a Învierii - glasul 6

După pogorârea în iad și după Învierea din morți, întristându-se Ucenicii, precum li se cădea, pentru despărțirea Ta, Hristoase, la pescuire s-au întors; și iarăși luntre și mreje, dar vânat nicidecum; ci Tu, Mântuitorule, arătându-Te ca un Stăpân al tuturor, de-a dreapta le-ai poruncit să arunce mrejele. Și s-a făcut cuvântul faptă îndată: și, iată, mulțime multă de pești și cină minunată gata pe pământ; din care împărtășindu-se atunci Ucenicii Tăi, învrednicește-ne și pe noi să ne desfătăm acum cu gândul, Iubitorule de oameni, Doamne!
Şi acum şi pururea şi în vecii vecilor. Amin!
A Născătoarei de Dumnezeu - glasul 6

Preabinecuvântată eşti, Născătoare de Dumnezeu Fecioară, că, prin Cel ce S-a întrupat din tine, iadul s-a robit, Adam s-a chemat, blestemul s-a pierdut, Eva s-a izbăvit, moartea s-a omorât şi noi am înviat. Pentru aceasta, cântând, grăim: Binecuvântat eşti, Hristoase Dumnezeule, Cel ce ai binevoit aşa, slavă Ţie!
PREOTUL: Slavă Ţie, Celui ce ne-ai arătat nouă lumina!
STRANA cântă: Doxologia mare pe glasul 6

(pe care s-a cântat Stihira Evangheliei de la „Slavă...“)

Slavă întru cei de sus lui Dumnezeu şi pe pământ pace, între oameni bunăvoire!


Lăudămu-Te, bine Te cuvântăm, ne închinăm Ţie, îţi mulţumim Ţie, Te slăvim pe Tine, pentru slava Ta cea mare.


Doamne, Împărate ceresc, Dumnezeule, Părinte Atotţiitorule, Doamne Fiule Unule-Născut, Iisuse Hristoase şi Duhule Sfinte.


Doamne Dumnezeule, Mieluşelul lui Dumnezeu, Fiul Părintelui, Cel ce ştergi păcatul lumii, miluieşte-ne pe noi, Cel ce ştergi păcatele lumii!


Primeşte rugăciunile noastre, Cel ce şezi de-a dreapta Tatălui, şi ne miluieşte pe noi!


Că Tu eşti Unul Sfânt, Tu eşti Unul Domn, Iisus Hristos, întru slava lui Dumnezeu-Tatăl. Amin!


În toate zilele bine Te vom cuvânta şi vom lăuda numele Tău în veac şi în veacul veacului.


Învredniceşte-ne, Doamne, în ziua aceasta, fără de păcat să ne păzim noi!


Bine eşti cuvântat  Doamne, Dumnezeul părinţilor noştri, şi lăudat şi preaslăvit este numele Tău în veci! Amin!


Fie, Doamne, mila Ta spre noi, precum am nădăjduit întru Tine!


Bine eşti cuvântat Doamne, învaţă-ne pe noi îndreptările Tale! (de trei ori)

Doamne, scăpare Te-ai făcut nouă în neam şi în neam; eu am zis: Doamne, miluieşte-mă, vindecă sufletul meu, că am greşit Ţie!


Doamne, la Tine am scăpat, învaţă-mă să fac voia Ta, că Tu eşti Dumnezeul meu!


Că la Tine este izvorul vieţii, întru lumina Ta vom vedea lumină.


Tinde mila Ta celor ce Te cunosc pe Tine!


Sfinte Dumnezeule, Sfinte tare, Sfinte fără de moarte, miluieşte-ne pe noi! (de trei ori)
Slavă Tatălui şi Fiului şi Sfântului Duh!

Şi acum şi pururea şi în vecii vecilor. Amin!

Sfinte fără de moarte, miluieşte-ne pe noi!


Sfinte Dumnezeule, Sfinte tare, Sfinte fără de moarte, miluieşte-ne pe noi!
Troparul Învierii – glasul 4
Astăzi mântuire a toată lumea s-a făcut; să cântăm Celui ce a înviat din mormânt şi Începătorului vieţii noastre; căci, călcând cu moartea pe moarte, biruinţă ne-a dăruit nouă şi mare milă.

SFÂNTA ȘI DUMNEZEIASCA LITURGHIE
a celui între Sfinţi Părintelui nostru Ioan Gură de Aur,
arhiepiscopul Constantinopolului

PREOTUL: Binecuvântată este Împărăţia Tatălui şi a Fiului şi a Sfântului Duh, acum şi pururea şi în vecii vecilor!


STRANA: Amin!

Ectenia mare
PREOTUL: Cu pace, Domnului să ne rugăm!

STRANA răspunde după fiecare cerere: Doamne, miluiește!

PREOTUL: Pentru pacea de sus şi pentru mântuirea sufletelor noastre, Domnului să ne rugăm!

Pentru pacea a toată lumea, pentru buna stare a sfintelor lui Dumnezeu Biserici şi pentru unirea tuturor, Domnului să ne rugăm!

Pentru sfântă biserica aceasta şi pentru cei ce cu credinţă, cu evlavie şi cu frică de Dumnezeu intră în ea, Domnului să ne rugăm!

Pentru Preasfinţitul Părintele nostru (Numele), episcopul (denumirea eparhiei), pentru cinstita preoţime şi cea întru Hristos diaconime, pentru tot clerul şi poporul, Domnului să ne rugăm!

Pentru binecredinciosul popor român de pretutindeni, pentru conducătorii ţării noastre, pentru mai marii orașelor și ai satelor și pentru iubitoarea de Hristos armată, Domnului să ne rugăm!

Pentru sfânt locaşul acesta, ţara aceasta şi pentru toate oraşele şi satele şi pentru cei ce cu credinţă locuiesc în ele, Domnului să ne rugăm!

Pentru buna întocmire a văzduhului, pentru îmbelşugarea roadelor pământului şi pentru vremuri paşnice, Domnului să ne rugăm!

Pentru cei ce călătoresc pe uscat, pe ape şi prin aer, pentru cei bolnavi, pentru cei ce se ostenesc, pentru cei robiţi şi pentru mântuirea lor, Domnului să ne rugăm!

(Aici se pot pune cereri pentru diferite trebuinţe, care sunt tipărite la sfârşitul Liturghierului)

Pentru ca să fim izbăviţi noi, de tot necazul, mânia, primejdia şi nevoia, Domnului să ne rugăm!

Apără, mântuieşte, miluieşte şi ne păzeşte pe noi, Dumnezeule, cu harul Tău!

STRANA: Doamne, miluiește!
PREOTUL: Pe Preasfânta, curata, preabinecuvântata, slăvita Stăpâna noastră, de Dumnezeu Născătoarea și pururea Fecioara Maria, cu toți Sfinții să o pomenim!

STRANA: Preasfântă Născătoare de Dumnezeu, miluiește-ne pe noi!

PREOTUL: Pe noi înșine și unii pe alții și toată viața noastră lui Hristos Dumnezeu să o dăm!

STRANA: Ție, Doamne!

PREOTUL: Că Ţie se cuvine toată slava, cinstea şi închinăciunea, Tatălui şi Fiului şi Sfântului Duh, acum şi pururea şi în vecii vecilor.

STRANA: Amin!
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!

Antifonul întâi

Binecuvintează, suflete al meu, pe Domnul şi toate cele dinlăuntrul meu numele cel sfânt al Lui! Binecuvântat eşti, Doamne!

Ectenia mică

PREOTUL: Iară şi iară, cu pace, Domnului să ne rugăm!


STRANA: Doamne, miluieşte!


PREOTUL: Apără, mântuieşte, miluieşte şi ne păzeşte, pe noi, Dumnezeule, cu harul Tău!


STRANA: Doamne, miluieşte!


PREOTUL: Pe Preasfânta, curata, preabinecuvântata, mărita stăpâna noastră, de Dumnezeu Născătoarea şi pururea Fecioara Maria, cu toţi sfinţii să o pomenim!


STRANA: Preasfântă Născătoare de Dumnezeu, miluieşte-ne pe noi!


PREOTUL: Pe noi înşine şi unii pe alţii şi toată viaţa noastră lui Hristos Dumnezeu să o dăm!


STRANA: Ţie, Doamne!


PREOTUL: Că a Ta este stăpânirea şi a Ta este împărăţia, şi puterea, şi slava, a Tatălui şi a Fiului şi a Sfântului Duh, acum şi pururea şi în vecii vecilor!


STRANA: Amin!

Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!
Antifonul al doilea

Unule-Născut, Fiule şi Cuvântul Lui Dumnezeu, Cel ce eşti fără de moarte şi ai primit, pentru mântuirea noastră, a Te întrupa din Sfânta Născătoare de Dumnezeu şi pururea Fecioară Maria; Care neschimbat Te-ai întrupat şi, răstignindu-Te, Hristoase Dumnezeule, cu moartea pe moarte ai călcat; Unul fiind din Sfânta Treime, împreună-slăvit cu Tatăl şi cu Duhul Sfânt, mântuieşte-ne pe noi!

Ectenia mică

PREOTUL: Iară şi iară cu pace, Domnului să ne rugăm!


STRANA: Doamne, miluieşte!


PREOTUL: Apără, mântuieşte, miluieşte şi ne păzeşte, pe noi, Dumnezeule, cu harul Tău!


STRANA: Doamne, miluieşte!


PREOTUL: Pe Preasfânta, curata, preabinecuvântata, mărita stăpâna noastră, de Dumnezeu Născătoarea şi pururea Fecioara Maria, cu toţi sfinţii să o pomenim!


STRANA: Preasfântă Născătoare de Dumnezeu, miluieşte-ne pe noi!


PREOTUL: Pe noi înşine şi unii pe alţii şi toată viaţa noastră lui Hristos Dumnezeu să o dăm!


STRANA: Ţie, Doamne!


PREOTUL: Că bun şi iubitor de oameni Dumnezeu eşti şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!


STRANA: Amin!

Antifonul al treilea (Fericirile) 

Întru Împărăţia Ta, când vei veni, pomeneşte-ne pe noi, Doamne!


Fericiţi cei săraci cu duhul, că a acelora este Împărăţia cerurilor.


Fericiţi cei ce plâng, că aceia se vor mângâia.


Fericiţi cei blânzi, că aceia vor moşteni Pământul.


Fericiţi cei flămânzi şi însetaţi de dreptate, că aceia se vor sătura.


Fericiţi cei milostivi, că aceia se vor milui.


Fericiţi cei curaţi cu inima, că aceia vor vedea pe Dumnezeu.


Fericiţi făcătorii de pace, că aceia fiii lui Dumnezeu se vor chema.


Fericiţi cei prigoniţi pentru dreptate, că a acelora este Împărăţia cerurilor.


Fericiţi veţi fi, când vă vor ocărî pe voi şi vă vor prigoni, şi vor zice tot cuvântul rău împotriva voastră, minţind pentru Mine,


Bucuraţi-vă şi vă veseliţi, că plata voastră multă este în ceruri!
Şi cântă pe glasul 1
Slavă Tatălui şi Fiului şi Sfântului Duh.

Tatălui să ne închinăm şi pe Fiul să-L preaslăvim şi pe Preasfântul Duh toţi dimpreună să-L lăudăm, strigând şi grăind: Preasfântă Treime, mântuiește-ne pe noi pe toţi.
Şi acum şi pururea şi în vecii vecilor. Amin.

Pe Maica Ta aduce Ție, întru rugăciune, poporul Tău, Hristoase; pentru rugăciunile ei, dă-ne nouă îndurările Tale, Bunule, ca să Te slăvim pe Tine, Cel ce ai răsărit nouă din mormânt.

Vohodul mic (Ieșirea cu Sfânta Evanghelie)

PREOTUL: Înţelepciune! Drepţi!


STRANA: Veniţi să ne închinăm şi să cădem la Hristos! Mântuieşte-ne pe noi, Fiul lui Dumnezeu, Cel ce ai înviat din morţi, pe noi, cei ce-Ţi cântăm Ţie: Aliluia!
Apoi cântă: Troparele și Condacele
Troparul Învierii glasului 1 din Octoih
Piatra fiind pecetluită de iudei şi ostaşii străjuind preacuratul Tău trup, înviat-ai a treia zi, Mântuitorule, dăruind lumii viaţă; pentru aceasta, puterile cerurilor strigau Ţie, Dătătorule de viaţă: Slavă învierii Tale, Hristoase! Slavă Împărăţiei Tale! Slavă rânduielii Tale, Unule, Iubitorule de oameni!
Troparul Praznicului Schimbării la Faţă - glasul 7
Schimbatu-Te-ai la Faţă în munte, Hristoase Dumnezeule, arătând ucenicilor Tăi Slava Ta, pe cât li se putea. Strălucească şi nouă, păcătoşilor, lumina Ta cea pururea fiitoare, pentru rugăciunile Născătoarei de Dumnezeu, Dătătorule de lumină, slavă Ţie!
Troparul Sfântului Apostol Matia – glasul 3
Sfinte Apostole Matia, roagă pe Milostivul Dumnezeu ca să dea iertare de greşeli sufletelor noastre!
Condacul Învierii glasului 1

Înviat-ai ca un Dumnezeu din mormânt întru slavă, și lumea împreună ai înviat-o; pentru aceea firea omenească Te laudă ca pe Cel ce ești Dumnezeu. Moartea a pierit și Adam dănțuiește, Stăpâne; iar Eva, fiind izbăvită acum din legături, se bucură grăind: Tu ești, Hristoase, Cel ce ai dat tuturor Învierea!

Slavă tatălui şi Fiului şi Sfântului Duh!
Condacul Sfântului Apostol Matia - glasul 4
Podobie: Arătatu-Te-ai astăzi...
Ca un soare cu raze luminoase, în toată lumea ieşind vestirea ta, a luminat, cu harul, Biserica dintre neamuri, purtătorule de minuni, Matia, Apostole.
Şi acum şi pururea şi în vecii vecilor. Amin.

Condacul Praznicului Schimbării la Faţă - glasul 7

În munte Te-ai schimbat la față și, pe cât au putut ucenicii Tăi, au văzut slava Ta, Hristoase Dumnezeule, pentru ca, atunci când Te vor vedea răstignit, să înțeleagă că Pătimirea Ta este de bunăvoie și să propovăduiască lumii că Tu ești cu adevărat Raza Tatălui. (…lung)

Trisaghionul (Cântarea întreit-sfântă)

PREOTUL: Domnului să ne rugăm!


STRANA: Doamne, miluieşte!


PREOTUL: Că sfânt eşti Dumnezeul nostru şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!


STRANA: Amin! Sfinte Dumnezeule, Sfinte tare, Sfinte fără de moarte, miluieşte-ne pe noi! (de trei ori)
Slavă Tatălui şi Fiului şi Sfântului Duh!

Și acum şi pururea şi în vecii vecilor. Amin!

Sfinte fără de moarte, miluieşte-ne pe noi!


Sfinte Dumnezeule, Sfinte tare, Sfinte fără de moarte, miluieşte-ne pe noi!
Citirea Apostolului

PREOTUL: Să luăm aminte! Pace tuturor!


CÂNTĂREȚUL: Şi duhului tău! După care, cu faţa la Altar, citește Prochimenul Apostolului.

PREOTUL: Înţelepciune!


CÂNTĂREȚUL: Din Epistola întâi către Corinteni a Sfântului Apostol Pavel și din Faptele Sfinților Apostoli, citire.


PREOTUL: Să luăm aminte!


CÂNTĂREȚUL, cu faţa la Altar citeşte Apostolul:

1. al Duminicii a 10-a după Rusalii, I Corinteni  4, 9-16:

Fraților, mi se pare că Dumnezeu, pe noi, Apostolii, ne-a arătat ca pe cei din urmă oameni, ca pe niște osândiți la moarte, fiindcă ne-am făcut priveliște lumii și Îngerilor și oamenilor. Noi suntem nebuni pentru Hristos; voi însă, înțelepți întru Hristos. Noi suntem slabi; voi însă sunteți tari. Voi sunteți întru slavă, iar noi suntem întru necinste! Până în ceasul de acum flămânzim și însetăm; suntem goi și suntem pălmuiți și pribegim și ne ostenim, lucrând cu mâinile noastre. Ocărâți fiind, binecuvântăm. Prigoniți fiind, răbdăm. Huliți fiind, ne rugăm. Am ajuns ca gunoiul lumii, lepădătura tuturor, până astăzi. Nu ca să vă rușinez vă scriu acestea, ci ca să vă dojenesc, ca pe niște copii ai mei iubiți. Căci, de ați avea zeci de mii de învățători în Hristos, totuși nu aveți mulți părinți. Căci eu v-am născut prin Evanghelie în Iisus Hristos. Deci, vă rog să-mi fiți mie următori, precum și eu lui Hristos.

2. al Sfântului Apostol Matia, Fapte 1, 15-17, 20-26:

În zilele acelea, ridicându-se Petru în mijlocul fraţilor – iar numărul lor era ca la o sută douăzeci –, a zis: Bărbaţi fraţi, trebuia să se împlinească Scriptura aceasta pe care Duhul Sfânt, prin gura lui David, a spus-o dinainte despre Iuda, care s-a făcut călăuză celor ce L-au prins pe Iisus. Căci era numărat cu noi şi luase sorţul acestei slujiri. Dar, precum este scris în Cartea psalmilor: „Facă-se casa lui pustie şi să nu aibă cine să locuiască în ea“ şi „slujirea lui să o ia altul“. Deci, trebuie ca unul din aceşti bărbaţi, care s-au adunat cu noi în timpul cât a fost între noi Domnul Iisus, începând de la botezul lui loan, până în ziua în care S-a înălţat de la noi, să fíe împreună cu noi martor al învierii Lui. Şi au pus înainte pe doi: Pe Iosif, numit Barsaba, zis şi Iustus, şi pe Matia. Şi, rugându-se, au zis: Tu, Doamne, Care cunoşti inimile tuturor, arată pe care din aceştia doi l-ai ales ca să ia locul acestei slujiri şi al apostoliei din care Iuda a căzut, ca să meargă în locul lui. Şi au tras la sorţi; şi sorțul a căzut pe Matia; și s-a socotit împreună cu cei unsprezece apostoli.

PREOTUL: Pace ţie, cititorule!


CÂNTĂREȚUL: Şi duhului tău! Aliluia! Aliluia! Aliluia!

Citirea Sfintei Evanghelii

PREOTUL: Înţelepciune! Drepţi! Să ascultăm Sfânta Evanghelie! Pace tuturor!


STRANA: Şi duhului tău!

PREOTUL: Din Sfânta Evanghelie de la Matei și de la Luca, citire.


STRANA: Slavă Ţie, Doamne, slavă Ţie!

PREOTUL: Să luăm aminte! Apoi, dintre Sfintele Uşi, citeşte Sf. Evanghelie:

1. a  Duminicii a 10-a după Rusalii, Matei 17, 14-23 (Vindecarea lunaticului):

În vremea aceea s-a apropiat de Iisus un om, îngenunchind înaintea Lui și zicându-I: Doamne, miluiește pe fiul meu, că este lunatic și pătimește rău, căci adesea cade în foc și adesea în apă. Și l-am adus la ucenicii Tăi, însă ei n-au putut să-l vindece. Iar Iisus, răspunzând, a zis: O, neam necredincios și îndărătnic, până când voi fi cu voi? Până când vă voi răbda pe voi? Aduceți-l aici la Mine! Și Iisus l-a certat și demonul a ieșit din el și copilul s-a vindecat din ceasul acela. Atunci, apropiindu-se ucenicii de Iisus, I-au zis de o parte: De ce noi n-am putut să-l scoatem? Iar Iisus le-a răspuns: Pentru puțina voastră credință. Căci adevărat grăiesc vouă: Dacă veți avea credință cât un grăunte de muștar, veți zice muntelui acestuia: Mută-te de aici dincolo și se va muta; și nimic nu va fi vouă cu neputință. Dar acest neam de diavoli nu iese decât numai cu rugăciune și cu post. Pe când străbăteau Galileea, Iisus le-a spus: Fiul Omului va fi dat în mâinile oamenilor și-L vor omorî, dar a treia zi va învia.

2. a Sfântului Apostol Matia, Luca 10, 16-21:

Zis-a Domnul ucenicilor Săi: Cine vă ascultă pe voi Mă ascultă pe Mine şi cel ce se leapădă de voi se leapădă de Mine; iar cine se leapădă de Mine se leapădă de Cel care M-a trimis pe Mine. Iar cei şaptezeci s-au întors cu bucurie, zicând: Doamne, şi diavolii se pleacă nouă în numele Tău. Atunci Iisus le-a răspuns: Am văzut pe Satana ca un fulger căzând din cer. Iată, v-am dat putere să călcaţi peste şerpi şi peste scorpii şi peste toată puterea vrăjmaşului; şi nimic nu vă va putea vătăma. Însă nu vă bucuraţi de aceasta, că duhurile se pleacă vouă, ci vă bucuraţi mai ales pentru că numele voastre s-au scris în ceruri. În ceasul acela s-a bucurat Iisus cu duhul şi a zis: Te slăvesc pe Tine, Părinte, Doamne al cerului şi al pământului, că ai ascuns acestea de cei înţelepţi şi de cei pricepuţi şi le-ai descoperit copiilor. Da, Părinte, căci aşa a fost înaintea Ta, bunăvoinţa Ta!

STRANA: Slavă Ţie, Doamne, slavă Ţie!
Ectenia întreită (a cererii stăruitoare)

PREOTUL: Să zicem toţi, din tot sufletul şi din tot cugetul nostru să zicem!


STRANA: Doamne, miluieşte!

PREOTUL: Doamne, Atotstăpânitorule, Dumnezeul părinţilor noştri, rugămu-ne Ţie, auzi-ne şi ne miluieşte!


STRANA: Doamne, miluieşte!

PREOTUL: Miluieşte-ne pe noi, Dumnezeule, după mare mila Ta,  rugămu-ne Ţie, auzi-ne şi ne miluieşte!


STRANA răspunde după fiecare cerere: Doamne, miluiește! (de trei ori)

PREOTUL: Încă ne rugăm pentru Preasfinţitul Părintele nostru (Numele), episcopul (denumirea eparhiei), pentru sănătatea şi mântuirea lui.

Încă ne rugăm pentru binecredinciosul popor român de pretutindeni, pentru conducătorii țării noastre, pentru mai-marii orașelor și ai satelor și pentru iubitoarea de Hristos oaste, pentru sănătatea şi mântuirea lor.


Încă ne rugăm pentru fraţii noştri: preoţi, ieromonahi, ierodiaconi, diaconi, monahi şi monahii şi pentru toţi cei întru Hristos fraţi ai noştri.


Încă ne rugăm pentru fericiţii şi pururea pomeniţii ctitori ai acestei sfinte biserici (mănăstiri) şi pentru toţi cei mai înainte adormiţi părinţi şi fraţi ai noştri dreptslăvitori creştini, care odihnesc aici şi pretutindeni.

Încă ne rugăm pentru mila, viaţa, pacea, sănătatea, mântuirea, cercetarea, lăsarea şi iertarea păcatelor robilor lui Dumnezeu enoriaşi (închinători), ctitori şi binefăcători ai acestui sfânt locaş.


(Aici se pot pune cereri pentru diferite trebuinţe, care sunt tipărite la sfârşitul Liturghierului)

Încă ne rugăm pentru cei ce aduc daruri şi fac bine în sfânta şi întru tot cinstită biserica aceasta, pentru cei ce se ostenesc, pentru cei ce cântă şi pentru poporul ce stă înainte şi aşteaptă de la Tine mare şi bogată milă.


STRANA: Doamne, miluieşte! (de trei ori)

PREOTUL: Că milostiv şi iubitor de oameni Dumnezeu eşti şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!


STRANA: Amin!

Ectenia pentru cei chemaţi (Catehumeni)

PREOTUL: Rugaţi-vă, cei chemaţi, Domnului!

STRANA răspunde după fiecare cerere: Doamne, miluieşte!

PREOTUL: Cei credincioşi, pentru cei chemaţi să ne rugăm, ca Domnul să-i miluiască pe dânşii!

Să-i înveţe pe dânşii cuvântul adevărului!


Să le descopere lor Evanghelia dreptăţii!


Să-i unească pe dânşii cu Sfânta Sa sobornicescă şi apostolească Biserică!

Mântuieşte, miluieşte, apără şi-i păzeşte pe dânşii, Dumnezeule, cu harul Tău!


STRANA: Doamne, miluieşte!

PREOTUL: Cei chemaţi, capetele voastre Domnului să le plecaţi!


STRANA: Ţie, Doamne!


PREOTUL: Ca şi aceştia împreună cu noi să slăvească preacinstitul şi de mare cuviinţă numele Tău, al Tatălui şi al Fiului şi al Sfântului Duh, acum şi pururea şi în vecii vecilor!


STRANA: Amin!


PREOTUL: Câți sunteți chemați, ieșiți! Cei chemați, ieșiți! Câți sunteți chemați, ieșiți! Ca nimeni din cei chemați să nu rămână. Câți suntem credincioși, iară și iară, cu pace Domnului să ne rugăm!

STRANA: Doamne, miluieşte!


PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău!


STRANA: Doamne, miluieşte!


PREOTUL: Înţelepciune! Că Ție se cuvine toată slava, cinstea și închinăciunea, Tatălui și Fiului și Sfântului Duh, acum și pururea și în vecii vecilor!


STRANA: Amin!


PREOTUL: Iară şi iară, cu pace, Domnului să ne rugăm!


STRANA: Doamne, miluieşte!


PREOTUL: Apără, mântuieşte, miluieşte şi ne păzeşte, pe noi, Dumnezeule, cu harul Tău!


STRANA: Doamne, miluieşte!


PREOTUL: Înțelepciune! Ca sub stăpânirea Ta totdeauna fiind păziţi, Ţie slavă să înălţăm, Tatălui şi Fiului şi Sfântului Duh, acum şi pururea şi în vecii vecilor!


STRANA: Amin!

Şi cântă: Cântarea heruvimică

Noi, care pe Heruvimi cu taină închipuim, și făcătoarei de viaţă Treimi întreit-sfântă cântare aducem; toată grija cea lumească, acum, să o lepădăm!...

Altă variantă
Noi, care pe Heruvimi,

cu taină închipuim, cu taină închipuim,

şi Făcătoarei de viață,

de viață Treimi, de viață Treimi,

cântarea cea întreit sfântă,

sfântă cântare-Ți aducem, sfântă cântare-Ți aducem!

Toată grija cea lumească,

de la noi s-o lepădăm, de la noi s-o lepădăm!

Toată grija cea lumească,

de la noi s-o lepădăm, de la noi s-o lepădăm!...

Vohodul mare (Ieşirea cu Cinstitele Daruri)

PREOTUL: Pe Preasfinţitul Părintele nostru (Numele), episcopul (denumirea eparhiei), să-l pomenească Domnul Dumnezeu întru Împărăţia Sa!


STRANA răspunde după fiecare cerere: Amin!

PREOTUL: Pe binecredinciosul popor român de pretutindeni, pe conducătorii țării noastre, pe mai marii orașelor și ai satelor şi pe iubitoarea de Hristos oaste, să-i pomenească Domnul Dumnezeu întru Împărăţia Sa!

Pe fraţii noştri preoţi, ieromonahi, ierodiaconi, diaconi, monahi şi monahii şi pe tot clerul bisericesc și cinul monahal, să-i pomenească Domnul Dumnezeu întru Împărăţia Sa!

Pe adormiţii întru fericire patriarhi ai Bisericii Ortodoxe Române: Miron, Nicodim, Justinian, Iustin şi Teoctist, să-i pomenească Domnul Dumnezeu întru Împărăţia Sa!

Pe fericiţii şi pururea pomeniţii ctitori ai acestui sfânt locaş şi pe alţi ctitori, miluitori şi binefăcători, să-i pomenească Domnul Dumnezeu întru împărăţia Sa!

Pe fericiții întru adormire eroi, ostaşi și luptători români, din toate timpurile și din toate locurile,  care s-au jertfit pe câmpurile de luptă, în lagăre și în închisori pentru apărarea patriei şi a credinței ortodoxe strămoșești, pentru întregirea neamului, pentru libertatea și demnitatea poporului român, să-i pomenească Domnul Dumnezeu întru Împărăţia Sa!

Pe cei ce au adus aceste Cinstite Daruri şi pe cei pentru care s-au adus, vii şi adormiți în Domnul, să-i pomenască Domnul Dumnezeu întru Împărăţia Sa!  


Pe toţi cei adormiţi din neamurile noastre, strămoşi, moşi, părinţi, fraţi, surori, fii şi fiice, soți și soții şi pe toţi cei dintr-o rudenie cu noi, pe fiecare după numele său, să-i pomenească Domnul Dumnezeu întru Împărăţia Sa!


Şi pe voi, pe toţi, dreptslăvitorilor creştini, să vă pomenească Domnul Dumnezeu întru Împărăţia Sa, totdeauna, acum şi pururea şi în vecii vecilor!


STRANA: Amin! Şi cântă partea a doua a Heruvicului:
...Ca pe Împăratul tuturor să-L primim, pe Cel în chip nevăzut înconjurat de cetele îngereşti. Aliluia! Aliluia! Aliluia!

O variantă corală

...Ca pe Împăratul tuturor să-L primim, pe Împăratul, Împăratul tuturor să-L primim, pe Cel nevăzut înconjurat de cetele îngereşti. Aliluia! Aliluia! Aliluia!

Ectenia punerii înainte

PREOTUL: Să plinim rugăciunea noastră Domnului!


STRANA răspunde după fiecare cerere: Doamne, miluieşte! 


PREOTUL: Pentru Cinstitele Daruri ce sunt puse înainte, Domnului să ne rugăm!


Pentru sfântă biserica aceasta şi pentru cei ce cu credinţă, cu evlavie şi cu frică de Dumnezeu intră într-însa, Domnului să ne rugăm!


Pentru ca să fim izbăviţi noi de tot necazul, mânia, primejdia şi nevoia, Domnului să ne rugăm!


Apără, mântuieşte, miluieşte şi ne păzeşte pe noi, Dumnezeule, cu harul Tău!


STRANA: Doamne, miluieşte!

Ectenia cererilor

PREOTUL: Ziua toată desăvârşită, sfântă, în pace şi fără de păcat, de la Domnul să cerem!


STRANA răspunde după fiecare cerere: Dă, Doamne!


PREOTUL: Înger de pace, credincios îndreptător, păzitor al sufletelor şi al trupurilor noastre, de la Domnul să cerem!


Milă şi iertare de păcatele şi de greşelile noastre, de la Domnul să cerem!


Cele bune şi de folos sufletelor noastre şi pace lumii, de la Domnul să cerem!

Cealaltă vreme a vieţii noastre, în pace şi întru pocăinţă a o săvârşi, de la Domnul să cerem!

Sfârşit creştinesc vieţii noastre, fără durere, neînfruntat, în pace şi răspuns bun la înfricoşătoarea judecată a lui Hristos, să cerem!


STRANA: Dă, Doamne!


PREOTUL: Pe Preasfânta, curata, preabinecuvântata, slăvita stăpâna noastră, de Dumnezeu Născătoarea şi pururea Fecioara Maria, cu toţi sfinţii să o pomenim!


STRANA: Preasfântă Născătoare de Dumnezeu, miluieşte-ne pe noi!

PREOTUL: Pe noi înşine şi unii pe alţii şi toată viaţa noastră lui Hristos Dumnezeu să o dăm!


STRANA: Ţie, Doamne!

PREOTUL: Cu îndurările Unuia-Născut Fiului Tău, cu Care eşti binecuvântat, împreună cu Preasfântul şi bunul şi de viaţă făcătorul Tău Duh, acum şi pururea şi în vecii vecilor!


STRANA: Amin!

PREOTUL: Pace tuturor!


STRANA: Şi duhului tău!

PREOTUL: Să ne iubim unii pe alţii, ca într-un gând să mărturisim!


STRANA: Pe Tatăl, pe Fiul şi pe Sfântul Duh, Treimea cea de o fiinţă şi nedespărţită.

PREOTUL: Uşile, uşile! Cu înţelepciune, să luăm aminte!

CÂNTĂREŢUL (şi toţi cei prezenţi) rosteşte:

Simbolul credinţei

Cred întru unul Dumnezeu, Tatăl atotţiitorul, Făcătorul cerului şi al pământului, al tuturor celor văzute şi nevăzute.


Şi întru unul Domn Iisus Hristos, Fiul lui Dumnezeu, Unul-Născut, Care din Tatăl S-a născut, mai înainte de toţi vecii: Lumină din Lumină, Dumnezeu adevărat din Dumnezeu adevărat, născut, nu făcut, Cel de o fiinţă cu Tatăl, prin Care toate s-au făcut;


Care pentru noi, oamenii şi pentru a noastră mântuire, S-a pogorât din ceruri şi S-a întrupat de la Duhul Sfânt şi din Fecioara Maria şi S-a făcut om;


Şi S-a răstignit pentru noi în zilele lui Ponţiu Pilat şi a pătimit şi S-a îngropat;


Şi a înviat a treia zi, după Scripturi;


Şi S-a înălţat la ceruri şi şade de-a dreapta Tatălui;


Şi iarăşi va să vină cu slavă, să judece viii şi morţii, a Cărui Împărăţie nu va avea sfârşit.


Şi întru Duhul Sfânt, Domnul de viaţă Făcătorul, Care din Tatăl purcede, Cel ce, împreună cu Tatăl şi cu Fiul, este închinat şi slăvit, Care a grăit prin proroci.


Întru una, sfântă, sobornicească şi apostolească Biserică;


Mărturisesc un botez spre iertarea păcatelor;


Aştept învierea morţilor;


Şi viaţa veacului ce va să fie. Amin!

Răspunsurile mari

PREOTUL: Să stăm bine! Să stăm cu frică! Să luăm aminte! Sfânta Jertfă în pace a o aduce.


STRANA: Mila păcii, jertfa laudei.

PREOTUL: Harul Domnului nostru Iisus Hristos şi dragostea lui Dumnezeu Tatăl şi împărtăşirea Sfântului Duh să fie cu voi cu toţi!


STRANA: Şi cu duhul tău!

PREOTUL: Sus să avem inimile!


STRANA: Avem către Domnul!

PREOTUL: Să mulţumim Domnului!


STRANA: Cu vrednicie şi cu dreptate este a ne închina Tatălui şi Fiului şi Sfântului Duh, Treimea Cea de o fiinţă şi nedespărţită.

PREOTUL: Cântarea de biruinţă, cântând, strigând, glas înălţând şi grăind:


STRANA: Sfânt, Sfânt, Sfânt e Domnul Savaot! Plin este cerul, şi pământul, de slava Ta. Osana întru cei de sus! Bine este cuvântat Cel ce vine întru numele Domnului! Osana întru cei de sus!

PREOTUL: Luaţi, mâncaţi, acesta este Trupul Meu, care se frânge pentru voi spre iertarea păcatelor!


STRANA: Amin! (lung)

PREOTUL: Beţi dintru acesta toţi, acesta este Sângele Meu, al Legii celei noi, Care pentru voi şi pentru mulţi se varsă spre iertarea păcatelor!


STRANA: Amin! (lung)

PREOTUL: Ale Tale dintru ale Tale, Ţie Îţi aducem de toate şi pentru toate.


STRANA: Pe Tine Te lăudăm, pe Tine bine Te cuvântăm, Ţie Îţi mulţumim, Doamne, şi ne rugăm Ţie, Dumnezeul nostru.


PREOTUL: Mai ales pentru Preasfânta, curata, prea binecuvântata, slăvita Stăpâna noastră, de Dumnezeu Născătoarea şi pururea Fecioara Maria.
STRANA cântă: Axionul Praznicului - glasul 4

Pripeală: Măreşte, sufletul meu, pe Domnul, Cel ce S-a schimbat la faţă în Muntele Taborului!

Naşterea ta nestricată s-a arătat, că Dumnezeu din coapsele tale a ieşit şi S-a arătat purtător de trup pe pământ şi cu oamenii a vieţuit. Pentru aceasta, pe tine, Născătoare de Dumnezeu, toţi te mărim!
Ectenia mică şi rugăciunea „Tatăl nostru...“
PREOTUL: Întâi pomeneşte, Doamne, pe Preasfinţitul Părintele nostru (Numele), episcopul (denumirea eparhiei), pe care îl dăruieşte sfintelor Tale biserici în pace, întreg, cinstit, sănătos, îndelungat în zile, drept învăţând cuvântul adevărului Tău!


STRANA: Pe toţi şi pe toate!


PREOTUL: Şi ne dă nouă, cu o gură şi o inimă, a slăvi şi a cânta preacinstitul şi de mare cuviinţă numele Tău, al Tatălui şi al Fiului şi al Sfântului Duh, acum şi pururea şi în vecii vecilor!


STRANA: Amin!

PREOTUL: Şi să fie milele marelui Dumnezeu şi Mântuitorului nostru Iisus Hristos cu voi cu toţi!


STRANA: Şi cu duhul tău!

PREOTUL: Pe toţi Sfinţii pomenindu-i, iară şi iară, cu pace, Domnului să ne rugăm!


STRANA răspunde după fiecare cerere: Doamne, miluieşte!

PREOTUL: Pentru Cinstitele Daruri ce s-au adus şi s-au sfinţit, Domnului să ne rugăm!

Ca Iubitorul de oameni, Dumnezeul nostru, Cel ce le-a primit pe ele în sfântul, cel mai presus de ceruri şi duhovicescul Său jertfelnic întru miros de bună mireasmă duhovnicească, să ne trimită nouă dumnezeiescul har şi darul Sfântului Duh, să ne rugăm!


Pentru ca să fim izbăviţi noi de tot necazul, mânia, primejdia şi nevoia, Domnului să ne rugăm!

Apără, mântuieşte, miluieşte şi ne păzeşte pe noi, Dumnezeule, cu harul Tău!


STRANA: Doamne, miluieşte!

PREOTUL: Ziua toată desăvârşită, sfântă, în pace şi fără de păcat, de la Domnul să cerem!


STRANA răspunde după fiecare cerere: Dă, Doamne!

PREOTUL: Înger de pace, credincios îndreptător (călăuzitor), păzitor al sufletelor şi al trupurilor noastre, de la Domnul să cerem!


Milă şi iertare de păcatele şi de greşelile noastre, de la Domnul să cerem!


Cele bune şi de folos sufletelor noastre şi pace lumii, de la Domnul să cerem!

Cealaltă vreme a vieţii noastre în pace şi întru pocăinţă a o săvârşi, de la Domnul să cerem!

Sfârşit creştinesc vieţii noastre, fără durere, neînfruntat, în pace şi răspuns bun la înfricoşătoarea judecată a lui Hristos, să cerem!


STRANA: Dă, Doamne!


PREOTUL: Unitatea credinţei şi împărtăşirea Sfântului Duh cerând, pe noi înşine şi unii pe alţii şi toată viaţa noastră lui Hristos Dumnezeu să o dăm!


STRANA: Ţie, Doamne!


PREOTUL: Şi ne învredniceşte pe noi, Stăpâne, cu îndrăznire, fără de osândă, să cutezăm a Te chema pe Tine, Dumnezeu-Tatăl Cel ceresc, şi a zice:


STRANA: Tatăl nostru, Care eşti în ceruri, sfinţească-se numele Tău! Vie Împărăţia Ta! Facă-se voia Ta, precum în cer, aşa şi pe pământ! Pâinea noastră cea spre ființă dă-ne-o nouă astăzi, şi ne iartă nouă greşelile noastre, precum şi noi iertăm greşiţilor noştri, şi nu ne duce pe noi în ispită, ci ne izbăveşte de cel viclean!


PREOTUL: Că a Ta este Împărăţia, şi puterea, şi slava, a Tatălui şi a Fiului şi a Sfântului Duh, acum şi pururea şi în vecii vecilor!


STRANA: Amin!


PREOTUL: Pace tuturor!


STRANA: Şi duhului tău!

PREOTUL: Capetele noastre, Domnului să le plecăm!


STRANA: Ţie, Doamne!

PREOTUL: Cu harul şi cu îndurările şi cu iubirea de oameni ale Unuia-Născut Fiului Tău, cu Care eşti binecuvântat, împreună cu Preasfântul şi bunul şi de viaţă făcătorul Tău Duh, acum şi pururea şi în vecii vecilor!


STRANA: Amin! (...mai lung)

PREOTUL: Să luăm aminte! Sfintele, sfinţilor!


STRANA: Unul Sfânt, unul Domn, Iisus Hristos, întru slava lui Dumnezeu-Tatăl. Amin!
Apoi cântă: Chinonicele
Lăudaţi pe Domnul din ceruri, lăudaţi-L pe El întru cele înalte. Aliluia! Aliluia! Aliluia!
Întru lumina slavei feţei Tale, Doamne, vom umbla în veac. Aliluia!
urmate, dacă se obişnuieşte, de una, sau două pricesne, la alegere.
Împărtăşirea şi mulţumirea
PREOTUL, cu Sfântul Potir, dintre Ușile Împărătești, zice: Cu frică de Dumnezeu, cu credinţă şi cu dragoste să vă apropiaţi!

STRANA: Binecuvântat este Cel ce vine întru numele Domnului! Dumnezeu este Domnul şi s-a arătat nouă. (Psalmul 117, 26-27)

PREOTUL rostește rugăciunea: Cred, Doamne, şi mărturisesc că Tu eşti cu adevărat Hristos, Fiul lui Dumnezeu Cel viu, Care ai venit în lume să mântuieşti pe cei păcătoşi, dintre care cel dintâi sunt eu.


De asemenea, cred că acesta este însuşi Preacuratul Tău Trup şi acesta este însuşi Scumpul Tău Sânge. Deci, mă rog Ţie: Miluieşte-mă şi-mi iartă păcatele mele cele de voie şi cele fără de voie, cele săvârșite cu cuvântul, cu fapta sau cu gândul, cele cu ştiinţă şi cu neştiinţă! Şi mă învredniceşte, fără de osândă, să mă împărtăşesc cu Preacuratele Tale Taine, spre iertarea păcatelor şi spre viaţa de veci, amin!


Cinei Tale celei de taină astăzi, Fiul lui Dumnezeu,  părtaş mă primeşte, că nu voi spune vrăjmaşilor Tăi Taina Ta, nici sărutare Îţi voi da ca Iuda, ci, ca tâlharul, mărturisindu-mă, strig Ţie: Pomeneşte-mă, Doamne, întru împărăţia Ta!


Nu spre judecată sau spre osândă să-mi fie mie împărtăşirea cu Sfintele Tale Taine, Doamne, ci spre tămăduirea sufletului şi a trupului, amin!

Se împărtăşeşte robul lui Dumnezeu (Numele) cu Cinstitul Trup şi Sfântul Sânge al Domnului şi Dumnezeului şi Mântuitorului nostru Iisus Hristos, spre iertarea păcatelor și spre viaţa de veci, amin! 


În acest timp STRANA cântă: Trupul lui Hristos primiţi şi din izvorul cel fără de moarte gustaţi! Aliluia! Aliluia! Aliluia!,


PREOTUL: Mântuieşte, Dumnezeule, poporul Tău şi binecuvintează moştenirea Ta! (Psalmul 27, 12)

STRANA: Am văzut Lumina cea adevărată, am primit Duhul cel ceresc; am aflat credinţa cea adevărată, nedespărţitei Treimi închinându-ne, că Aceasta ne-a mântuit pe noi.


PREOTUL: Totdeauna, acum şi pururea şi în vecii vecilor! 


STRANA: Amin! Să se umple gurile noastre de lauda Ta, Doamne, ca să lăudăm slava Ta! Că ne-ai învrednicit pe noi a ne împărtăşi cu Sfintele, cele fără de moarte, preacinstitele şi de viaţă făcătoarele Tale Taine. Întăreşte-ne pe noi întru sfinţenia Ta! Toată ziua să ne învăţăm dreptatea Ta! Aliluia! Aliluia! Aliluia!


PREOTUL: Drepţi! Primind dumnezeieştile, sfintele, preacuratele, nemuritoarele, cereştile şi de viaţă făcătoarele, înfricoşătoarele lui Hristos Taine, cu vrednicie să mulţumim Domnului!

STRANA: Doamne, miluieşte!


PREOTUL: Apără, mântuieşte, miluieşte şi ne păzeşte pe noi, Dumnezeule, cu harul Tău!


STRANA: Doamne, miluieşte!

PREOTUL: Ziua toată desăvârşită, sfântă, în pace şi fără de păcat cerând, pe noi înşine şi unii pe alţii şi toată viaţa noastră lui Hristos Dumnezeu, să o dăm!


STRANA: Ţie, Doamne!

PREOTUL: Că Tu eşti sfinţirea noastră şi Ţie slavă înălţăm, Tatălui şi Fiului şi Sfântului Duh, acum şi pururea şi în vecii vecilor!


STRANA: Amin!

PREOTUL: Cu pace să ieşim!


STRANA: Întru numele Domnului!

PREOTUL: Domnului să ne rugăm!


STRANA: Doamne, miluieşte!

Rugăciunea Amvonului

PREOTUL: Cel ce binecuvintezi pe cei ce Te binecuvintează, Doamne, şi sfinţeşti pe cei ce nădăjduiesc întru Tine, mântuieşte poporul Tău şi binecuvintează moştenirea Ta!
Plinătatea Bisericii Tale o păzeşte! Sfinţeşte-i pe cei ce iubesc frumusețea casei Tale! Tu, pe aceştia îi răsplătește, preamărindu-i cu dumnezeiasca Ta putere şi nu ne părăsi pe noi, cei ce nădăjduim întru Tine!
Pace lumii Tale dăruieşte, Bisericilor Tale, preoţilor, conducătorilor țării noastre și întregului Tău popor!
Că toată darea cea bună, şi tot darul desăvârşit, de sus este, pogorându-se de la Tine, Părintele luminilor, şi Ţie slavă şi mulţumire şi închinăciune înălţăm, Tatălui şi Fiului şi Sfântului Duh, acum şi pururea şi în vecii vecilor!

STRANA: Amin! Fie numele Domnului binecuvântat, de acum și până în veac! (de trei ori)
PREOTUL: Domnului să ne rugăm!

STRANA: Doamne, miluieşte!

PREOTUL: Binecuvântarea Domnului să fie peste voi, cu al Său har şi cu a Sa iubire de oameni, totdeauna, acum şi pururea şi în vecii vecilor!


STRANA: Amin!

PREOTUL: Slavă Ţie, Hristoase Dumnezeule, nădejdea noastră, slavă Ţie!


STRANA: Slavă Tatălui şi Fiului şi Sfântului Duh! Şi acum şi pururea şi în vecii vecilor, amin! Doamne, miluieşte! (de trei ori) Părinte, binecuvintează!

PREOTUL: Cel ce a înviat din morţi, Hristos, Adevăratul Dumnezeul nostru, pentru rugăciunile Preacuratei Maicii Sale, ale Sfinţilor, slăviților şi întru tot lăudaţilor Apostoli, ale Sfântului (Numele Sfântului al cărui hram îl poartă biserica), ocrotitorul nostru, ale celui între Sfinţi Părintelui nostru Ioan Gură de Aur, arhiepiscopul Constantinopolului, a cărui dumnezeiască Liturghie am săvârșit, ale Sfântului Apostol Matia, ale Sfinţilor 10 Mucenici care au pătimit pentru icoana lui Hristos şi ale celor împreună cu dânșii, a căror pomenire o săvârşim, ale Sfinţilor şi Drepţilor dumnezeieşti Părinţi Ioachim şi Ana şi pentru ale tuturor Sfinţilor, să ne miluiască şi să ne mântuiască pe noi, ca un bun şi de oameni iubitor!

STRANA: Amin!

PREOTUL: Pentru rugăciunile Sfinţilor Părinţilor noştri, Doamne, Iisuse Hristoase, Dumnezeul nostru, miluieşte-ne pe noi!

STRANA: Amin! (lung)

PREOTUL rosteşte cuvântul de învăţătură.

